RIALACHÁN (AE) 2022/2473 ÓN gCOIMISIÚN

an 14 Nollaig 2022

lena ndearbhaítear go bhfuil catagóirí áirithe cabhrach do ghnóthais atá gníomhach i dtáirgeadh, i bpróiseáil agus i margú táirgí iascaigh agus táirgí dobharshaothraithe comhoiriúnach leis an margadh inmheánach i gcur i bhfeidhm Airteagail 107 agus 108 den Chonradh ar Fheidhmiú an Aontais Eorpaigh

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 108(4) de,

Ag féachaint do Rialachán (AE) 2015/1588 ón gComhairle an 13 Iúil 2015 maidir le cur i bhfeidhm Airteagail 107 agus 108 den Chonradh ar Fheidhmiú an Aontais Eorpaigh i leith catagóirí áirithe státchabhrach cothrománaí (1) (“Rialachán (AE) 2015/1588”), agus go háirithe Airteagal 1(1), pointí (a) (i), (ii), (vi), (vii) agus (x) de,

Tar éis dó dréacht den Rialachán seo a fhoilsiú (2),

Tar éis dó dul i gcomhairle leis an gCoiste Comhairleach um Státchabhair,

De bharr an mhéid seo a leanas:

(1) Cistiú stáit a chomhlíonann na critéir a leagtar síos in Airteagal 107(1) den Chonradh ar Fheidhmiú an Aontais Eorpaigh (“CFAE”), is státchabhair é agus is gá fógra a thabhairt don Choimisiún faoi de bhua Airteagal 108(3) den Chonradh. De bhun Airteagal 109 CFAE, áfach, féadfaidh an Chomhairle na catagóirí cabhrach atá díolmhaithe ón gceanglas fógra seo a chinneadh. I gcomhréir le hAirteagal 108(4) CFAE, féadfaidh an Coimisiún rialacháin a ghlacadh i ndáil leis na catagóirí cabhrach sin.

(2) Tugtar de chumhacht don Choimisiún i Rialachán (AE) Uimh. 2015/1588 a dhearbhú, i gcomhréir le hAirteagal 109 CFAE, gur féidir catagóirí áirithe cabhrach a dhíolmhú ón gceanglas fógra. Chuir an Coimisiún Airteagail 107 agus 108 CFAE i bhfeidhm maidir le gnóthais atá gníomhach i dtáirgeadh, i bpróiseáil agus i margú táirgí iascaigh agus táirgí dobharshaothraithe, agus rinne an Coimisiún é sin i mórán cinntí. Shonraigh an Coimisiún a bheartais freisin i dtreoirlínte a bhaineann go sonrach leis an earnáil sin. I bhfianaise thaithí an Choimisiúin na forálacha sin a chur i bhfeidhm, is iomchuí don Choimisiún leanúint d’úsáid a bhaint as na cumhachtaí a thugtar le Rialachán (AE) 2015/1588. Dá bhrí sin, faoi choinníollacha áirithe, maidir le cabhair le haghaidh micrifhiontair, fiontair bheaga agus fiontair mheánmhéide (“FBManna”) atá gníomhach i dtáirgeadh, i bpróiseáil agus i margú táirgí iascaigh agus táirgí dobharshaothraithe, chomh maith le cabhair a dheonaítear do ghnóthais atá gníomhach sna réimsí sin go neamhspleách ar mhéid an ghnóthais is tairbhí chun damáiste a tharlaíonn de dheasca tubaistí nádúrtha a shlánú, cabhair chun damáiste a tharlaíonn de dheasca teagmhas díobhálach aeráide atá inchurtha le tubaiste nádúrtha a shlánú, cabhair le haghaidh nuálaíochta agus cabhair chun acmhainní bitheolaíocha mara agus fionnuisce a chaomhnú, ba cheart a dhearbhú go bhfuil an chabhair sin comhoiriúnach leis an margadh inmheánach agus nach bhfuil sí faoi réir an cheanglais fógra atá in Airteagal 108(3) CFAE. Ba cheart feidhm a bheith ag an díolúine ón gceanglas fógra freisin maidir le cabhair chun an damáiste de dheasca iompraíocht na n-ainmhithe cosanta a shlánú go neamhspleách ar mhéid thairbhí na cabhrach mar bheart maidir le hacmhainní bitheolaíocha mara agus fionnuisce a chaomhnú. Le Rialachán (AE) 2015/1588, ní thugtar de chumhacht don Choimisiún a dhearbhú, i gcomhréir le hAirteagal 109 CFAE, go mbeadh státchabhair le haghaidh comhlachtaí dlí poiblí, údaráis phoiblí nó eagraíochtaí poiblí nó leathphoiblí díolmhaithe ón gceanglas fógra.

(3) Is iomchuí go leanfar d’úsáid na gcumhachtaí arna dtabhairt le Rialachán (AE) 2015/1588 chun díolúine a thabhairt i leith cabhair chun an damáiste a tharlaíonn de dheasca tubaistí nádúrtha a shlánú a dheonaítear do ghnóthais go neamhspleách ar mhéid an tairbhí.

(4) Le Rialachán (AE) 2015/1588, cumhachtaítear don Choimisiún díolúine ón gceanglas fógra atá in Airteagal 108(3) CFAE a thabhairt i leith cabhair chun an damáiste a tharlaíonn in iascaigh de dheasca drochaimsir áirithe a shlánú. Ar bhonn an chumhachtaithe sin, leagtar coinníollacha comhoiriúnachta soiléire amach sa Rialachán seo le haghaidh na catagóire cabhrach sin agus sainmhínítear ann raon feidhme na catagóire chun cabhair a dheonaítear do ghnóthais go neamhspleách ar mhéid an tairbhí a áireamh ann.

(5) Déanann an Coimisiún measúnú ar chomhoiriúnacht na státchabhrach in earnáil an iascaigh agus an dobharshaothraithe ar bhonn chuspóirí an Chomhbheartais Iascaigh (“CBI”), mar a leagtar síos i Rialachán (AE) Uimh. 1380/2013 ó Pharlaimint na hEorpa agus ón gComhairle (3). Ar mhaithe le comhleanúnachas le bearta tacaíochta arna maoiniú ag an Aontas, ba cheart déine uasta na cabhrach poiblí atá ceadaithe faoin Rialachán seo a bheith cothrom leis an uasmhéid arna shocrú don chineál céanna cabhrach in Airteagal 41 de Rialachán (AE) Uimh. 2021/1139 ó Pharlaimint na hEorpa agus ón gComhairle (4).

(6) Tá sé riachtanach nach ndeonaítear aon chabhair i gcúinsí nuair nach gcomhlíontar dlí an Aontais, agus go háirithe nuair nach gcomhlíontar rialacha Rialachán (AE) Uimh. 1380/2013. Dá bhrí sin, ní féidir le Ballstát cabhair a dheonú san earnáil iascaigh agus dobharshaothraithe ach amháin má chomhlíontar dlí an Aontais leis na bearta arna maoiniú agus le tionchair na mbeart sin.

(7) Leis an Rialachán seo, ba cheart an deis a bheith ann beartú tosaíochta níos fearr a dhéanamh ar ghníomhaíochtaí forfheidhmiúcháin i dtaobh státchabhrach agus tuilleadh simplithe a thabhairt isteach agus ba cheart trédhearcacht, meastóireacht éifeachtúil agus rialú ar chomhlíonadh na rialacha maidir le státchabhair ar an leibhéal náisiúnta agus ar leibhéal an Aontais a fheabhsú, agus inniúlachtaí institiúideacha an Choimisiúin agus na mBallstát a chaomhnú an tráth céanna. I gcomhréir le prionsabal na comhréireachta, ní théann an Rialachán seo thar a bhfuil riachtanach chun na cuspóirí sin a ghnóthú.

(8) Ba cheart na coinníollacha ginearálta do chur i bhfeidhm an Rialacháin seo a shainiú ar bhonn tacar de phrionsabail choiteanna lena n-áiritheofar go n-éascaíonn an chabhair forbairt gníomhaíochta eacnamaíche, go bhfuil éifeacht shoiléir dhreasachta aici, go bhfuil gá léi, go bhfuil sí iomchuí agus comhréireach, go ndeonaítear í le trédhearcacht iomlán agus faoi réir sásra rialaithe agus meastóireacht thráthrialta agus nach bhfuil tionchar diúltach aici ar choinníollacha trádála sa mhéid go bhfuil an chabhair sin bunoscionn leis an leas coiteann.

(9) Maidir le cabhair lena gcomhlíontar na coinníollacha uile a leagtar síos sa Rialachán seo, idir chabhair ghinearálta agus chabhair a bhaineann go sonrach leis na catagóirí ábhartha cabhrach, ba cheart a mheas gur cabhair í atá comhoiriúnach leis an margadh inmheánach agus gur cabhair í atá díolmhaithe ón gceanglas fógra a leagtar síos in Airteagal 108(3) CFAE.

(10) Maidir le státchabhair de réir bhrí Airteagal 107(1) CFAE nach gcumhdaítear faoin Rialachán seo ná faoi Rialacháin eile de bhun Airteagal 1 de Rialachán (AE) 2015/1588, tá an státchabhair sin fós faoi réir an cheanglais fógra atá in Airteagal 108(3) CFAE. Ba cheart an Rialachán seo a bheith gan dochar do cheart na mBallstát fógra a thabhairt maidir le cabhair a d’fhéadfadh a bheith cumhdaithe faoin Rialachán seo. Ba cheart an cineál sin cabhrach a mheas i bhfianaise na dtreoirlínte le haghaidh státchabhair a scrúdú san earnáil iascaigh agus dobharshaothraithe (5).

(11) Níor cheart feidhm a bheith ag an Rialachán seo maidir le cabhair a bhraitheann ar úsáid táirgí intíre thar tháirgí allmhairithe ná maidir le cabhair le haghaidh gníomhaíochtaí a bhaineann le honnmhairiú. Go háirithe, níor cheart feidhm a bheith aige maidir le cabhair lena maoinítear bunú agus oibriú gréasáin dáileacháin i mBallstáit eile nó i dtríú tíortha. Maidir le cabhair faoi chomhair an chostais a bhaineann le páirt a ghlacadh in aontaí trádála, le staidéir nó le seirbhísí comhairleoireachta atá ag teastáil chun táirge nua nó táirge atá ann cheana a sheoladh ar mhargadh nua nó i mBallstát eile nó i dtríú tír, níor cheart, tríd agus tríd, an chabhair sin a bheith ina cabhair a bhaineann le gníomhaíochtaí onnmhairiúcháin.

(12) Ba cheart don Choimisiún a áirithiú nach mbíonn tionchar diúltach ag cabhair údaraithe ar choinníollacha trádála sa mhéid go mbeadh sí bunoscionn leis an leas coiteann. Dá bhrí sin, cabhair le haghaidh gnóthas atá faoi réir ordú gnóthaithe gan íoc i ndiaidh Cinneadh roimhe sin ón gCoimisiún lena ndearbhaítear go bhfuil cabhair ar leith neamhdhleathach agus neamh-chomhoiriúnach leis an margadh inmheánach, ba cheart an chabhair sin a eisiamh ó raon feidhme an Rialacháin seo, seachas scéimeanna cabhrach lena ndéantar damáistí a tharlaíonn de dheasca tubaistí nádúrtha nó teagmhais dhíobhálacha aeráide atá inchurtha le tubaistí nádúrtha a shlánú. Thairis sin, ós rud é go mbeadh ualach riaracháin míchuí ann dá mbeifí chun tairbhithe aonair atá ag glacadh páirte i dtionscadail forbartha áitiúla faoi stiúir an phobail (“CLLD”) a shainaithint, ba cheart feidhm a bheith ag an eisceacht sin freisin maidir le cabhair ar mhéid teoranta le haghaidh FBManna atá páirteach i dtionscadail CLLD.

(13) I bprionsabal, ba cheart cabhair a dheonaítear do ghnóthais atá i gcruachás a eisiamh ó raon feidhme an Rialacháin, toisc gur cheart an chabhair sin a mheas faoi na Treoirlínte maidir le státchabhair chun gnóthais neamh-airgeadais atá i gcruachás a tharrtháil agus a athstruchtúrú (6). Mar sin féin, is gá eisceachtaí áirithe ón riail sin a leagan síos, i gcás inarb iomchuí. Mar eisceacht uirthi, is féidir cabhair den sórt sin a dheonú faoin Rialachán seo mar chúiteamh ar na costais a bhaineann le galair ainmhithe a chosc, a rialú agus a dhíothú, agus chun an damáiste a tharlaíonn de dheasca tubaistí nádúrtha nó teagmhais áirithe aeráide atá inchurtha le tubaistí nádúrtha a shlánú. Ina theannta sin, ba cheart feidhm a bheith ag an Rialachán seo maidir le gnóthais atá i gcruachás i gcásanna cabhrach do FBManna atá ag glacadh páirte i dtionscadail CLLD nó a thairbhíonn díobh, i gcás ina bhfuil sé deacair gnóthais aonair is tairbhithe na scéimeanna sin a shainaithint. D’fhonn cinnteacht dhlíthiúil a sholáthar, is iomchuí critéir shoiléire a leagan síos chun a chinneadh cibé acu a mheastar nó nach meastar go bhfuil gnóthas i gcruachás chun críche an Rialacháin seo.

(14) Braitheann forfheidhmiú státchabhrach go mór ar chomhar idir na Ballstáit. Dá bhrí sin, ba cheart do na Ballstáit na bearta uile is gá a dhéanamh chun comhlíonadh an Rialacháin seo a áirithiú, lena n-áirítear comhlíonadh cabhrach aonair a dheonófar faoin Rialachán seo.

(15) I bhfianaise an ghá atá ann cothromaíocht iomchuí a bhaint amach idir saobhadh ar iomaíocht a laghdú san earnáil lena bhfuiltear ag cabhrú agus cuspóirí an Rialacháin seo, níor cheart cabhair aonair a dhíolmhú sa Rialachán seo, ar cabhair í a sháraíonn uasmhéid socraithe, cibé acu a tugadh an chabhair faoi scéim cabhrach arna díolmhú faoin Rialachán seo, nó nár tugadh.

(16) Chun críche na trédhearcachta, na córa comhionainne agus an fhaireacháin éifeachtaigh, níor cheart feidhm a bheith ag an Rialachán seo ach amháin i leith cabhair ar féidir an choibhéis deontais chomhláinex ante a ríomh go beacht ina leith, gan an gá measúnú riosca a dhéanamh (“cabhair thrédhearcach”).

(17) Ba cheart na coinníollacha a shainiú sa Rialachán seo faoinar féidir a mheas gur trédhearcach ionstraimí sainiúla cabhrach amhail iasachtaí, ráthaíochtaí, bearta cánach, agus, go háirithe, airleacain inaisíoctha. Maidir le cabhair ar ráthaíochtaí í, ba cheart a mheas gur cabhair thrédhearcach í má rinneadh an choibhéis deontais chomhláin a ríomh ar bhonn préimheanna cuanta sábháilte a leagtar síos don chineál gnóthais ar leith. I gcás FBManna, léirítear leibhéil préimhe bliantúla sa Teachtaireacht ón gCoimisiún maidir le hAirteagal 87 agus 88 de Chonradh CE a chur i bhfeidhm maidir le státchabhair i bhfoirm ráthaíochta. (7) Chun críocha an Rialacháin seo, níor cheart a mheas go bhfuil instealltaí caipitil agus bearta caipitil riosca trédhearcach.

(18) Chun a áirithiú go bhfuil gá leis an gcabhair agus gur dreasacht í chun gníomhaíochtaí nó tionscadail a fhorbairt a thuilleadh, níor cheart feidhm a bheith ag an Rialachán seo maidir le cabhair le haghaidh gníomhaíochtaí a dtabharfadh an gnóthas is tairbhí fúthu ar aon nós, d’uireasa na cabhrach fiú. Níor cheart cabhair a dhíolmhú ón gceanglas fógra atá in Airteagal 108(3) CFAE i gcomhréir leis an Rialachán seo, ach amháin i gcásanna ina gcuirtear tús leis an ngníomhaíocht nó an obair ar an tionscadal cuidithe tar éis don ghnóthas is tairbhí iarratas i scríbhinn a chur isteach don chabhair.

(19) Maidir le haon chabhair ad hoc a chumhdaítear leis an Rialachán seo a dheonaítear do thairbhí ar fiontar mór é, ba cheart don Bhallstát, i dteannta na gcoinníollacha maidir leis an éifeacht dreasachta is infheidhme maidir le FBManna, a áirithiú freisin go ndearna an tairbhí anailís, i ndoiciméad inmheánach, ar inmharthanacht an tionscadail nó na gníomhaíochta dá dtugtar cabhair, is é sin, le cabhair agus gan chabhair. Ba cheart don Bhallstát a fhíorú go ndeimhnítear leis an doiciméad inmheánach sin méadú suntasach ar raon feidhme an tionscadail nó na gníomhaíochta, méadú suntasach ar an méid iomlán a chaith an tairbhí ar an tionscadal nó ar an ngníomhaíocht dá dtugtar cabhair nó méadú suntasach ar luas chur i gcrích an tionscadail nó na gníomhaíochta lena mbaineann. Ina theannta sin, ba cheart a bheith in ann an éifeacht dreasachta a bhunú ar an mbonn nach ndéanfaí an tionscadal infheistíochta ná an ghníomhaíocht mar sin sa cheantar tuaithe lena mbaineann d’uireasa na cabhrach.

(20) Ba cheart leanúint de scéimeanna cabhrach uathoibríocha i bhfoirm buntáistí cánach a bheith faoi réir coinníoll shonrach maidir leis an éifeacht dreasachta, toisc go ndeonaítear an cineál sin cabhrach faoi nósanna imeachta difriúla leis na catagóirí eile cabhrach. Ba cheart na scéimeanna sin a bheith glactha sula gcuirfear tús leis an obair ar an tionscadal nó ar an ngníomhaíocht chuidithe. Mar sin féin, níor cheart feidhm a bheith ag an gcoinníoll sin i gcás scéimeanna comharbachta fioscacha, ar choinníoll gur cumhdaíodh an ghníomhaíocht cheana leis na scéimeanna fioscacha a bhí ann roimhe sin i bhfoirm buntáistí cánach. Chun measúnú a dhéanamh ar éifeacht dreasachta na scéimeanna sin, is é an tráth ríthábhachtach é an tráth a leagtar amach an beart cánach den chéad uair sa chéad scéim, a dtagann scéim comharbachta ina háit ina dhiaidh sin.

(21) Níor cheart ach costais incháilithe a chur san áireamh chun déine na cabhrach a ríomh. Níor cheart cabhair a dhíolmhú sa Rialachán seo ar mó í ná an déine cabhrach ábhartha de thoradh costais neamh-incháilithe a chur san áireamh. Ba cheart fianaise dhoiciméadach atá soiléir sonrach cothrom le dáta a bheith ann mar thacaíocht d'aithint costas incháilithe. Ba cheart na figiúirí uile arb ann dóibh sula n-asbhaintear aon cháin nó muirear eile a úsáid. Maidir le cabhair atá iníoctha ina tráthchodanna, ba cheart í a lascainiú go dtí a luach ar dháta deonaithe na cabhrach. Ba cheart na costais incháilithe a lascainiú freisin go dtí a luach ar dháta an deonaithe. Maidir leis an ráta úis a úsáidtear chun críocha lascainithe agus an ráta a úsáidtear chun méid na cabhrach a ríomh ar cabhair nach deontas í, ba cheart gurbh iad, faoi seach, an ráta lascaine agus an ráta tagartha is infheidhme tráth an deonaithe, mar a leagtar síos sa Teachtaireacht ón gCoimisiún maidir le hathbhreithniú ar an modh le haghaidh an ráta tagartha agus an ráta lascaine a ríomh (8). I gcás ina ndeonófar cabhair trí mheán buntáistí cánach, ba cheart tráinsí cabhrach a lascainiú ar bhonn na rátaí lascaine is infheidhme ar na dátaí éagsúla a thagann na buntáistí cánach in éifeacht. Ba cheart úsáid cabhrach i bhfoirm airleacain inaisíoctha a chur chun cinn, toisc go bhfuil ionstraimí comhroinnte riosca úsáideach le haghaidh éifeacht dreasachta na cabhrach a neartú. Dá bhrí sin, is iomchuí a leagan síos go bhféadfar an déine cabhrach infheidhme dá dtagraítear sa Rialachán seo a mhéadú, i gcás ina ndeonófar cabhair i bhfoirm airleacain inaisíoctha.

(22) I gcás buntáistí cánach a bhaineann le cánacha amach anseo, féadfar nach eol an ráta lascaine is infheidhme ná méid beacht na dtráinsí cabhrach roimh ré. Sna cásanna sin, ba cheart do na Ballstáit uasteorainn a shocrú roimh ré ar luach lascaine na cabhrach, agus déine na cabhrach á hurramú. Ina dhiaidh sin, tráth is eol méid an tráinse cabhrach ar dháta ar leith, is féidir lascainiú a dhéanamh ar bhonn an ráta lascaine is infheidhme ag an am sin. Ba cheart luach lascainithe gach tráinse cabhrach a bhaint de mhéid foriomlán an mhéid uasteoranta.

(23) Chun a chinneadh an n-urramaítear na tairseacha fógra agus an déine uasta cabhrach dá dtagraítear sa Rialachán seo, ba cheart méid iomlán na státchabhrach le haghaidh na gníomhaíochta nó an tionscadail cuidithe a chur san áireamh. Thairis sin, ba cheart na cúinsí a shonrú sa Rialachán seo inar féidir catagóirí éagsúla cabhrach a charnadh. Maidir le cabhair atá díolmhaithe faoin Rialachán seo agus maidir le haon chabhair chomhoiriúnach eile faoi rialacháin eile nó arna fhormheas ag an gCoimisiún, féadfar an chabhair sin a charnadh fad is a bhaineann na bearta sin le costais incháilithe in-sainaitheanta éagsúla. I gcás ina mbaineann foinsí éagsúla cabhrach leis na costais incháilithe in-sainaitheanta céanna, bíodh na costais sin ag forluí le chéile go páirteach nó go hiomlán, ba cheart carnadh a cheadú suas leis an déine cabhrach nó suas leis an méid cabhrach is infheidhme maidir leis an gcabhair sin sa Rialachán seo. Ba cheart rialacha speisialta a leagan amach sa Rialachán seo freisin i gcomhair carnadh beart cabhrach le cabhair de minimis. Is minic nach ndeonaítear cabhair de minimis i gcomhair costais incháilithe in-sainaitheanta sonracha nó i leith na gcostas sin. Sa chás sin, ba cheart go bhféadfaí in ann cabhair de minimis a charnadh le státchabhair atá díolmhaithe faoin Rialachán seo. Ina ainneoin sin, i gcás ina ndeonófar cabhair de minimis i gcomhair na gcostas incháilithe in-sainaitheanta céanna agus le státchabhair atá díolmhaithe faoin Rialachán seo, níor cheart carnadh a cheadú ach suas leis an déine cabhrach dá dtagraítear i gCaibidil III den Rialachán seo.

(24) Ós rud é go bhfuil toirmeasc, i bprionsabal, ar státchabhair de réir bhrí Airteagal 107(1) CFAE, tá sé tábhachtach go mbeifí in ann a sheiceáil cibé acu a deonaíodh nó nár deonaíodh cabhair i gcomhréir leis na rialacha is infheidhme. Dá bharr sin, tá trédhearcacht na státchabhrach riachtanach chun forálacha CFAE a chur i bhfeidhm i gceart agus eascraíonn comhlíonadh níos fearr, cuntasacht níos fearr, athbhreithniú piaraí agus caiteachais phoiblí níos éifeachtúla as an trédhearcacht sin. Chun trédhearcacht a áirithiú, ba cheart ceanglas a chur ar na Ballstáit suíomhanna gréasáin a bhaineann le státchabhair a bhunú, ar an leibhéal réigiúnach nó ar an leibhéal náisiúnta, ina leagfar amach faisnéis achomair ar gach beart cabhrach a bhfuil díolúine ann lena aghaidh faoin Rialachán seo. Ba cheart an oibleagáid sin a bheith ina coinníoll i gcomhair chomhoiriúnacht cabhrach aonair leis an margadh inmheánach. Agus an cleachtas caighdeánach maidir le foilsiú faisnéise atá i dTreoir (AE) 2019/1024 ó Pharlaimint na hEorpa agus ón gComhairle (9) á leanúint, ba cheart foirm chaighdeánaithe a úsáid lenar féidir an fhaisnéis a chuardach, a íoslódáil agus a fhoilsiú go héasca ar an Idirlíon. Ba cheart na naisc chuig suíomhanna gréasáin na mBallstát uile maidir le státchabhair a fhoilsiú ar shuíomh gréasáin an Choimisiúin. I gcomhréir le hAirteagal 3 de Rialachán (AE) 2015/1588, ba cheart faisnéis achomair ar gach beart atá díolmhaithe faoin Rialachán seo a fhoilsiú ar shuíomh gréasáin an Choimisiúin.

(25) Chun faireachán éifeachtúil a áirithiú ar bhearta cabhrach i gcomhréir le Rialachán (AE) 2015/1588, is iomchuí ceanglais a leagan síos a bhaineann le tuairisciú ag na Ballstáit ar bhearta cabhrach a ndearnadh a dhíolmhú de bhun an Rialacháin seo. Thairis sin, is iomchuí rialacha a leagan síos maidir leis na taifid ba cheart do na Ballstáit a choinneáil maidir leis an gcabhair arna díolmhú leis an Rialachán seo, i bhfianaise na tréimhse teorann arna leagan síos in Airteagal 17 de Rialachán (AE) 2015/1589 ón gComhairle (10). Ar deireadh, ba cheart tagairt shoiléir don Rialachán seo a chur le gach cabhair.

(26) Chun éifeachtúlacht na gcoinníollacha comhoiriúnachta a leagtar amach sa Rialachán seo a fhorfheidhmiú, ba cheart go mbeadh an Coimisiún in ann buntáiste na blocdhíolúine do bhearta cabhrach sa todhchaí a tharraingt siar i gcás nach gcomhlíontar na ceanglais sin. Ba cheart go mbeadh an Coimisiún in ann tarraingt siar bhuntáiste na blocdhíolúine a theorannú do chineálacha áirithe cabhrach, do ghnóthais áirithe is tairbhithe, nó do bhearta cabhrach a ghlac údaráis áirithe, i gcás nach mbaineann neamhchomhlíonadh an Rialacháin seo ach le grúpa teoranta beart nó le húdaráis áirithe. Le tarraingt siar spriocdhírithe den sórt sin, ba cheart go gcuirfí ar fáil leigheas comhréireach a bhainfeadh go díreach leis an neamhchomhlíonadh a sainaithníodh maidir leis an Rialachán seo.

(27) Chun deireadh a chur le difríochtaí bhféadfadh saobhadh ar iomaíocht a bheith mar thoradh orthu agus chun comhordú a éascú idir tionscnaimh éagsúla de chuid an Aontais agus na mBallstát a bhaineann le FBManna, agus ar chúiseanna a bhaineann le cinnteacht riaracháin agus dhlíthiúil, ba cheart go mbunófaí an sainmhíniú ar FBManna a úsáidtear sa Rialachán seo ar an sainmhíniú i Moladh 2003/361/CE ón gCoimisiún (11).

(28) Ba cheart go gcumhdófaí faoin Rialachán seo na cineálacha cabhrach a dheonaítear san earnáil iascaigh agus dobharshaothraithe a ndearnadh an Coimisiún iad a cheadú go córasach roimhe seo. Níor cheart measúnú cás ar chás ón gCoimisiún ar an gcomhoiriúnacht leis an margadh inmheánach a bheith de dhíth don chabhair seo, ar choinníoll go gcomhlíonann sí na coinníollacha a leagtar amach i Rialacháin (AE) Uimh. 1380/2013 agus (AE) 2021/1139, i gcás inarb infheidhme.

(29) I gcomhréir le hAirteagal 107(2), pointe (b), CFAE, maidir le cabhair chun damáiste a tharlaíonn de dheasca tubaistí nádúrtha nó tarluithe eisceachtúla a shlánú, tá sí comhoiriúnach leis an margadh inmheánach. Chun cinnteacht dhlíthiúil a sholáthar, is gá sainiú a dhéanamh ar na cineálacha imeachta a d’fhéadfadh a bheith ina dtubaistí nádúrtha atá díolmhaithe faoin Rialachán seo.

(30) Na hearnálacha iascaigh agus dobharshaothraithe, is earnálacha iad atá neamhchosanta go sonrach ar theagmhais dhíobhálacha aeráide atá inchurtha le tubaistí nádúrtha agus ar ghalair ainmhithe. Is léir ón taithí go mbíonn na hearnálacha sin buailte go dona ag teagmhais den sórt sin agus go ndéantar damáiste mór d’iascairí mar gheall orthu. Meastar gur uirlis oiriúnach iad bearta chun damáiste den sórt sin a árachú agus a chúiteamh chun cuidiú le gnóthais teacht chucu féin ó dhamáiste den sórt sin agus, dá bhrí sin, leanúint ar aghaidh i mbun gnó agus ar an gcaoi sin forbairt gníomhaíochtaí eacnamaíocha sna hearnálacha sin a áirithiú.

(31) Maidir le dochar a tharlaíonn de dheasca teagmhais dhíobhálacha aeráide atá inchurtha le tubaistí nádúrtha amhail stoirmeacha, sioc, clocha sneachta, oighear, báisteach nó triomaigh dhiana, ar rudaí iad a tharlaíonn níos minice, níor cheart iad a mheas mar thubaistí nádúrtha de réir bhrí Airteagal 107(2), pointe (b), CFAE. Mar sin féin, sa mhéid go bhfágann an tionchar atá acu ar an ngníomhaíocht eacnamaíoch go bhfuil siad inchurtha le tubaistí nádúrtha, ba cheart cabhair chun an damáiste a tharlaíonn de dheasca teagmhais dhíobhálacha aeráide a shlánú a mheas a bheith comhoiriúnach leis an margadh inmheánach de bhun Airteagal 107(3), pointe (c), CFAE.

(32) Chun a áirithiú go gcumhdófaí faoin díolúine cabhair a dheonófar chun an dochar a tharlaíonn de dheasca tubaistí nádúrtha agus teagmhais dhíobhálacha aeráide atá inchurtha le tubaistí nádúrtha a shlánú, ba cheart na coinníollacha a leagan síos sa Rialachán seo, de réir cleachtas bunaithe, faoinar féidir leis an gcabhair sin tairbhiú den bhlocdhíolúine sin. Ba cheart na coinníollacha sin a bheith bainteach le haitheantas foirmiúil ag údaráis inniúla na mBallstát, go háirithe, do nádúr an imeachta mar thubaiste nádúrtha nó teagmhas díobhálach aeráide atá inchurtha le tubaiste nádúrtha agus do nasc cúisíoch díreach idir an tubaiste nádúrtha nó an teagmhas díobhálach aeráide agus na damáistí don ghnóthas is tairbhí, gnóthas is féidir a bheith ina ghnóthas atá i gcruachás, agus ba cheart a áirithiú leis na coinníollacha sin go ndéanfar róchúiteamh a sheachaint. Níor cheart an cúiteamh a bheith níos mó ná a bhfuil riachtanach chun a chumasú don ghnóthas is tairbhí filleadh ar an staid ag a rabhthas sular tharla an teagmhas.

(33) Is earnálacha iad an iascaireacht agus an dobharshaothrú nach bhfuil dreasacht leordhóthanach iontu go dtarlódh gníomhaíocht aonair, d’ainneoin go rachadh toradh na gníomhaíochta aonair in éineacht chun leas comhchoiteann na n-úsáideoirí go léir. Ar an gcúis sin, maidir leis an gcabhair chun bithéagsúlacht agus éiceachórais na mara agus córais chúitimh a chosaint agus a athbhunú faoi chuimsiú gníomhaíochtaí iascaireachta inbhuanaithe, lena n-áirítear bailiú dramhaíola ón bhfarraige, ba cheart í a mheas a bheith comhoiriúnach leis an margadh inmheánach de bhun Airteagal 107(3), pointe (c), CFAE.

(34) Cuirtear san áireamh sa Rialachán seo staid shonrach na réigiún is forimeallaí san Aontas mar a aithnítear in Airteagal 349 CFAE, ina ndéantar foráil maidir le bearta sonracha.

(35) Cabhair a dheonaítear do FBManna atá ag glacadh páirte i dtionscadail CLLD, is beag tionchar atá aici ar an iomaíocht, go háirithe, i bhfianaise an róil dhearfaigh a chomhlíonann an chabhair maidir le heolas a chomhroinnt, go háirithe do phobail áitiúla, i bhfianaise an chabhair a bheith de chineál comhchoiteann go minic, agus i bhfianaise a scála measartha beag. Is de chineál comhtháite, ilghníomhach agus ilearnálach na tionscadail sin, rud ar féidir leis deacrachtaí áirithe a chruthú le linn iad a aicmiú faoi na rialacha maidir le státchabhair. De bharr a gcineáil féin, ní thagann bardais faoi raon feidhme an tsainmhínithe ar FBM (12). Is minic a bhíonn ról tábhachtach acu, áfach, in eagrú agus cur i gcrích tionscadail CLLD. I gcás ina ndéantar tionscadal CLLD i bhfabhar ceann amháin de na cuspóirí atá beartaithe in Airteagal 1 de Rialachán (AE) 2015/1588 ón gComhairle, ba cheart go mbeadh se indéanta, dá bhrí sin, blocdhíolúine a thabhairt freisin do chabhair do bhardais i gcomhthéacs tionscadal den sórt sin. Ós de chineál áitiúil na tionscadail CLLD, a roghnaítear ar bhonn straitéis ilbhliantúil forbartha áitiúla a ndéanann comhpháirtíocht phríobháideach phoiblí í a chinneadh agus a chur chun feidhme, agus mar thoradh ar an díriú a leagann siad ar leasanna pobail, sóisialta, comhshaoil agus aeráide, ba cheart aghaidh a thabhairt leis an Rialachán seo ar dheacrachtaí áirithe a mbíonn tionscadail CLLD ag déileáil leo chun cabhrú leo na rialacha maidir le státchabhair a chomhlíonadh. Ba cheart feidhm a bheith aige sin freisin maidir le bardais a thairbhíonn go díreach nó go hindíreach de thionscadail CLLD a shaothraíonn ceann amháin de na cuspóirí atá beartaithe in Airteagal 1 de Rialachán (AE) 2015/1588.

(36) De bhun Airteagal 15(1)(f) agus Airteagal 15(3) de Threoir 2003/96/CE (1) ón gComhairle (13), féadfaidh na Ballstáit díolúintí cánach nó laghduithe infheidhme maidir le hiascaigh intíre agus oibreacha feirmeoireachta éisc a thabhairt isteach. Dá bhrí sin, is iomchuí leanúint de na bearta sin a dhíolmhú ón gceanglas fógra atá in Airteagal 108(3) den Chonradh i gcás ina gcomhlíontar na coinníollacha dá bhforáiltear faoin Treoir sin. Maidir le díolúintí cánach is infheidhme maidir le hiascaireacht in uiscí AE atá na Ballstáit le tabhairt isteach de bhun Airteagal 14 (1)(c) den Treoir sin, níl na díolúintí sin inchurtha i leith an Stáit agus dá bhrí sin níor cheart státchabhair a bheith iontu.

(37) I bhfianaise thaithí an Choimisiúin sa réimse seo, ba cheart athbhreithniú tréimhsiúil a dhéanamh ar na rialacha maidir le státchabhair. Dá bhrí sin, ba cheart an tréimhse do chur i bhfeidhm an Rialacháin seo a bheith teoranta agus ba bheart forálacha idirthréimhseacha a leagan síos. Ag féachaint dó go bhfuil na coinníollacha chun cabhair a dheonú faoin Rialachán seo nasctha go dlúth leis na coinníollacha arna leagan síos maidir le cur i bhfeidhm Rialachán (AE) Uimh. 2021/1139, lena mbunaítear an Ciste Eorpach Muirí, Iascaigh agus Dobharshaothraithe (CEMID) le haghaidh na tréimhse idir an 1 Eanáir 2021 agus an 31 Nollaig 2027, is iomchuí tréimhse chur i bhfeidhm an Rialacháin seo a ailíniú le tréimhse chur i bhfeidhm CEMID. Chun leanúnachas agus deimhneacht dhlíthiúil a áirithiú le linn idirthréimhse, is iomchuí go mbeidh feidhm ag an Rialachán seo go dtí an 31 Nollaig 2029.

(38) Má théann an Rialachán seo in éag sula gcuirfear síneadh leis, ba cheart leanúint ar feadh 6 mhí le díolmhú scéimeanna cabhracha arna ndíolmhú faoin Rialachán seo chun leanúnachas agus deimhneacht dhlíthiúil a áirithiú.

TAR ÉIS AN RIALACHÁN SEO A GHLACADH:

CAIBIDIL I

Forálacha Coiteanna

Airteagal 1 Raon Feidhme 1. Beidh feidhm ag an Rialachán seo maidir le cabhair a dheonófar (a) do mhicrifhiontair, fiontair bheaga agus fiontair mheánmhéide (FBManna) atá gníomhach i dtáirgeadh, próiseáil nó margú táirgí iascaigh agus táirgí dobharshaothraithe; (b) do bhardais faoi Airteagal 54 agus 55; agus (c) do chalafoirt iascaireachta, láithreáin ag a dtugtar iasc i dtír, hallaí ceantála agus foscadáin faoi Airteagal 29. 2. Beidh feidhm ag an Rialachán seo freisin maidir le cabhair a dheonófar d’aon ghnóthas atá gníomhach i dtáirgeadh, i bpróiseáil nó i margú táirgí iascaigh agus táirgí dobharshaothraithe, go neamhspleách ar mhéid an ghnóthais a thairbhíonn den chabhair, chun aon cheann de na críocha seo a leanas: (a) chun an damáiste a tharlaíonn de dheasca tubaistí nádúrtha a shlánú; (b) chun an damáiste a tharlaíonn de dheasca teagmhas díobhálach aeráide atá inchurtha le tubaistí nádúrtha a shlánú; (c) chun an damáiste a tharlaíonn de dheasca ainmhithe cosanta a shlánú; agus (d) chun nuálaíocht a dhéanamh in iascaigh agus sa dobharshaothrú. 3. Ní bheidh feidhm ag an Rialachán seo maidir leis an méid seo a leanas: (a) cabhair a bheidh a méid socraithe ar bhonn phraghas nó chainníocht na dtáirgí a chuirtear ar an margadh; (b) cabhair le haghaidh gníomhaíochtaí a bhaineann le honnmhairiú i dtreo tríú tíortha nó i dtreo Ballstát, is é sin cabhair a bhaineann go díreach leis an gcainníocht a dhéantar a onnmhairiú, le bunú agus oibriú gréasáin dáileacháin nó le costais reatha nasctha leis an ngníomhaíocht onnmhairiúcháin; (c) cabhair a bheidh ag brath ar úsáid táirgí intíre de rogha ar tháirgí allmhairithe; (d) cabhair ad hoc i bhfabhar gnóthas dá dtagraítear i mír 5 den Airteagal seo; (e) cabhair a dheonófar d’oibríochtaí nó caiteachas: (i) a mhéadóidh acmhainn iascaireachta soithigh iascaireachta; (ii) le haghaidh trealamh a fháil a mhéadaíonn cumas an tsoithigh iascaireachta éisc a aimsiú; (iii) le haghaidh soithí iascaireachta a thógáil, a fháil nó a allmhairiú, mura bhforáiltear a mhalairt in Airteagal 20; (iv) le haghaidh soithí iascaireachta a aistriú go tríú tíortha nó go clár loingseoireachta tríú tíortha, lena n-áirítear trí chomhfhiontair a chruthú le comhpháirtithe tríú tíortha; (v) le haghaidh scor sealadach nó buan gníomhaíochtaí iascaireachta; (vi) le haghaidh iascaireacht thaiscéalaíoch; (vii) le haghaidh úinéireacht gnólachta a aistriú mura bhforáiltear a mhalairt in Airteagal 20; (viii) le haghaidh na hathstocála dírí, seachas an athstocáil trialach; (ix) le haghaidh calafoirt nua nó hallaí ceantála nua a thógáil; (x) le haghaidh sásraí idirghabhála margaidh arb é is aidhm dóibh táirgí iascaigh nó táirgí dobharshaothraithe a tharraingt siar ón margadh go sealadach nó go buan d’fhonn an soláthar a laghdú ionas nach dtitfeadh praghsanna nó chun praghsanna a ardú; (xi) le haghaidh infheistíochtaí ar bord soithí iascaireachta atá riachtanach chun na ceanglais faoi dhlí an Aontais atá i bhfeidhm tráth tíolactha an iarratais ar chabhair a chomhlíonadh, lena n-áirítear ceanglais faoi oibleagáidí an Aontais i gcomhthéacs eagraíochtaí réigiúnacha bainistithe iascaigh (ERBInna); (xii) le haghaidh infheistíochtaí ar bord soithí iascaireachta a rinne gníomhaíochtaí iascaireachta ar feadh níos lú ná 60 lá le linn an 2 bhliain féilire roimh bhliain tíolactha an iarratais ar chabhair; (xiii) le haghaidh príomh-inneall nó inneall coimhdeach soithigh iascaireachta a ionadú nó a nuachóiriú. (f) cabhair a dheonófar do ghnóthas: (i) a bhfuil sárú tromchúiseach faoi Airteagal 42 de Rialachán (CE) Uimh. 1005/2008 ón gComhairle (14) nó faoi Airteagal 90 de Rialachán (CE) Uimh. 1224/2009 (15) déanta aige; (ii) a bhí páirteach in oibriú, i mbainistiú nó in úinéireacht soithigh iascaireachta atá ar áireamh i liosta soithí iascaireachta neamhdhleathacha, neamhrialáilte agus neamhthuairiscithe an Aontais a leagtar amach in Airteagal 40, pointe (3), de Rialachán (CE) Uimh. 1005/2008, nó soithigh a bhfuil bratach tíortha a shainaithnítear mar thríú tíortha neamh-chomhoibritheacha a leagtar amach in Airteagal 33 den Rialachán sin, ar foluain aige; nó (iii) a bhfuil aon cheann de na cionta comhshaoil a leagtar amach in Airteagail 3 agus 4 de Threoir 2008/99/CE ó Pharlaimint na hEorpa agus ón gComhairle (16) déanta aige, i gcás ina ndéantar an t-iarratas ar thacaíocht a thíolacadh faoi Airteagail 32 go 39 den Rialachán seo. 4. Ní bheidh feidhm ag an Rialachán seo maidir le cabhair le haghaidh gnóthais atá i gcruachás, cé is moite de chabhair a dheonófar: (a) do ghnóthais atá ag glacadh páirte i dtionscadail CLLD nó a thairbhíonn díobh; (b) chun cúiteamh a dhéanamh as na costais a bhaineann le galair ainmhithe a chosc, a rialú agus a dhíothú; (c) do scéimeanna cabhrach chun an damáiste a tharlaíonn de dheasca tubaistí nádúrtha a shlánú; nó (d) sna cásanna seo a leanas, ar choinníoll gur caillteanais nó damáistí a tharla de dheasca an teagmhais i gceist an chúis leis an ngnóthas a bheith ina ghnóthas atá i gcruachás: (i) chun an damáiste a tharlaíonn de dheasca teagmhais dhíobhálacha aeráide atá inchurtha le tubaistí nádúrtha a shlánú; nó (ii) chun an damáiste a tharlaíonn de dheasca ainmhithe cosanta a shlánú. 5. Ní bheidh feidhm ag an Rialachán seo maidir le scéimeanna cabhrach nach n-eisiatar go sainráite leo cabhair aonair a íoc i bhfabhar gnóthas atá faoi réir ordú gnóthaithe gan íoc tar éis Cinneadh roimhe sin ón gCoimisiún lena ndearbhaítear go bhfuil cabhair neamhdhleathach agus neamh-chomhoiriúnach leis an margadh inmheánach, cé is moite de cheann amháin de na scéimeanna seo a leanas: (a) scéimeanna cabhrach chun an damáiste a tharlaíonn de dheasca tubaistí nádúrtha nó teagmhais dhíobhálacha aeráide atá inchurtha le tubaistí nádúrtha a shlánú; nó (b) scéimeanna cabhrach le haghaidh costais a thabhaíonn FBManna atá ag glacadh páirte i dtionscadail CLLD agus cabhair le haghaidh gnóthais atá rannpháirteach i CLLD, nó a thairbhíonn de, i gcomhréir le hAirteagail 54 agus 55. 6. Ní bheidh feidhm ag an Rialachán seo maidir le bearta státchabhrach atá ina sárú neamh-inscartha ar dhlí an Aontais iontu féin, de thoradh na gcoinníollacha a ghabhann leo nó de thoradh a modh maoinithe, go háirithe: (a) cabhair i gcás ina mbeidh deonú na cabhrach faoi réir na hoibleagáide ceanncheathrú an ghnóthais is tairbhí a bheith sa Bhallstát ábhartha nó é a bheith bunaithe den chuid is mó sa Bhallstát sin. Ina ainneoin sin, ceadaítear an ceanglas bunaíocht nó brainse a bheith sa Bhallstát a dheonaíonn an chabhair ag an am a dhéantar an chabhair a íoc; (b) cabhair i gcás ina mbeidh deonú na cabhrach faoi réir na hoibleagáide go n-úsáidfidh an gnóthas is tairbhí earraí a tháirgtear sa náisiún nó seirbhísí náisiúnta; nó (c) cabhair lena gcuirfear srian leis an bhféidearthacht go ndéanfaidh an gnóthas is tairbhí na torthaí taighde, forbartha agus nuálaíochta a shaothrú i mBallstáit eile; (d) an Treoir maidir le Gnáthóga, an Treoir maidir le hÉin, an Treoir maidir le Truailliú ó Longa agus forálacha a bhaineann le bainistiú dramhaíola. 7. Ní bheidh feidhm ag an Rialachán seo maidir leis an méid seo a leanas: (a) cabhair dá bhforáiltear i scéimeanna státchabhrach faoi Airteagail 20, 21, 24, 26 go 30, 33, 43, 46, 48, 50 agus 52 má chomhlíonann sí coinníollacha Airteagal 12, ón 1 Iúil 2023 ar aghaidh; (b) aon athrú ar na scéimeanna dá dtagraítear i bpointe (a) seachas modhnuithe nach féidir leo difear a dhéanamh do chomhoiriúnacht na scéime cabhraí faoin Rialachán seo nó nach féidir leo difear suntasach a dhéanamh d’ábhar an phlean meastóireachta fhormheasta. Féadfaidh an Coimisiún a chinneadh go leanfaidh an Rialachán seo d’fheidhm a bheith aige ar feadh tréimhse níos faide maidir le haon cheann de na cineálacha cabhrach dá dtagraítear i bpointe (a) den mhír seo tar éis measúnú a dhéanamh ar an bplean meastóireachta ábhartha ar thug an Ballstát fógra ina leith don Choimisiún.

Airteagal 2 Sainmhínithe 1. Chun críocha an Rialacháin seo, beidh feidhm ag na sainmhínithe seo a leanas: (1) ciallaíonn “cabhair ad hoc” cabhair nach ndeonaítear ar bhonn scéim cabhrach; (2) ciallaíonn “teagmhas díobhálach aeráide atá inchurtha le tubaiste nádúrtha” dálaí aimsire neamhfhabhracha amhail sioc, stoirmeacha agus clocha sneachta, oighear, báisteach throm nó sheasta nó triomaigh dhiana lena laghdaítear faoi bhreis agus 30 % an meántáirgeadh a ríomhtar ar bhonn ceann amháin de na modhanna seo a leanas: (a) an tréimhse trí bliana roimhe sin; (b) meántréimhse 3 bliana bunaithe ar an tréimhse 5 bliana roimhe sin, cé is moite den iontráil is airde agus is ísle; (3) ciallaíonn “cabhair” aon bheart lena gcomhlíontar na critéir uile a leagtar síos in Airteagal 107(1) CFAE; (4) ciallaíonn “déine cabhrach” méid comhláin na cabhrach a léirítear mar chéatadán de na costais incháilithe, sula n-asbhaintear aon cháin nó muirear eile; (5) ciallaíonn “scéim cabhrach” aon ghníomh ar a bhonn ar féidir deonú aonair cabhrach a dhéanamh, gan tuilleadh bearta cur chun feidhme a bheith de dhíth, do ghnóthais a shainítear sa ghníomh ar bhealach ginearálta agus ar bhealach teibí agus aon ghníomh ar féidir, ar a bhonn, cabhair nach bhfuil nasctha le haon tionscadal ar leith a dheonú do ghnóthas amháin nó do roinnt gnóthas ar feadh tréimhse éiginnte nó agus/nó le haghaidh méid éiginnte; (6) ciallaíonn “bithshlándáil” bearta bainistíochta agus fisiciúla a cheaptar chun an riosca maidir le tabhairt isteach, forbairt agus leathadh galar go dtí, ó, agus laistigh den mhéid seo a leanas a laghdú: (a) daonra ainmhithe, nó (b) bunaíocht, crios, deighleog, modh iompair nó aon saoráid, áitreabh nó láthair eile; (7) ciallaíonn “bearta rialaithe agus díothúcháin” bearta maidir le galair ainmhithe a bhfuil údarás inniúil tar éis ráig a shainaithint go foirmiúil ina leith, nó maidir le lotnaidí plandaí nó speicis choimhthíocha ionracha a bhfuil údarás inniúil tar éis a admháil go foirmiúil go bhfuil siad ann; (8) ciallaíonn “dáta deonaithe na cabhrach” an dáta a thugtar an ceart dlíthiúil don ghnóthas is tairbhí an chabhair a fháil faoin gcóras náisiúnta dlíthiúil is infheidhme; (9) ciallaíonn “foghail” creach a bheith á dhéanamh ag ainmhithe cosanta amhail rónta, dobhráin mhara agus éin mhara ar éisc a ghabhtar i líonta nó a choimeádtar i locháin; (10) ciallaíonn “plean meastóireachta” doiciméad lena gcumhdaítear scéim cabhrach amháin nó níos mó agus ina bhfuil na gnéithe seo a leanas ar a laghad: na cuspóirí a mbeidh meastóireacht le déanamh orthu, na ceisteanna meastóireachta, na táscairí toraidh, an modh beartaithe chun an mheastóireacht a dhéanamh, na ceanglais maidir le bailiú sonraí, uainiú beartaithe na meastóireachta lena n-áirítear an dáta a chuirfear na tuarascálacha eatramhacha agus na tuarascálacha deiridh meastóireachta isteach, an tuairisc ar an gcomhlacht neamhspleách a dhéanfaidh an mheastóireacht nó na critéir a úsáidfear chun í a roghnú agus na rialacha mionsonraithe chun an mheastóireacht a chur ar fáil go poiblí; (11) ciallaíonn “scéim comharbachta fhioscach” scéim i bhfoirm buntáistí cánach ar leagan leasaithe í de scéim a bhí ann roimhe sin i bhfoirm buntáistí cánach agus ar scéim í a chuirtear in ionad na scéime sin; (12) ciallaíonn “iascaire” aon duine nádúrtha ag gabháil do ghníomhaíochtaí iascaireachta tráchtála, mar a aithníonn an Ballstát lena mbaineann; (13) ciallaíonn “táirgí iascaigh agus táirgí dobharshaothraithe” na táirgí a liostaítear in Iarscríbhinn I a ghabhann le Rialachán (AE) Uimh. 1379/2013 ó Pharlaimint na hEorpa agus ón gComhairle (17); (14) ciallaíonn “earnáil an iascaigh agus an dobharshaothraithe” an earnáil den gheilleagar ina gcuimsítear gach gníomhaíocht táirgthe, phróiseála agus mhargaíochta a bhaineann le táirgí iascaigh nó dobharshaothraithe; (15) ciallaíonn “acmhainn iascaireachta” tonnáiste soithigh in OT (Olltonnáiste) agus a chumhacht in kW (Cileavatanna) mar a shainítear in Airteagail 4 agus 5 de Rialachán (AE) 2017/1130 ó Pharlaimint na hEorpa agus ón gComhairle (18) iad; (16) ciallaíonn “calafort iascaireachta” limistéar mara nó intíre talún agus uisce a aithníonn Ballstát go hoifigiúil agus atá comhdhéanta de bhonneagar agus de threalamh den chineál sin a cheadaíonn, go príomha, glacadh le soithí iascaireachta, a ngabhálacha a luchtú agus a dhíluchtú, na gabhálacha sin a stóráil, a ghlacadh agus a sheachadadh agus iascairí a bhordáil agus a dhíbhordáil; (17) ciallaíonn “coibhéis deontais chomhláin” an méid cabhrach dá soláthrófaí í i bhfoirm deontais don ghnóthais is tairbhí, sula n-asbhaintear aon cháin nó muirear eile; (18) ciallaíonn “cabhair aonair” cabhair ad hoc agus dámhachtainí cabhrach do thairbhithe aonair ar bhonn scéim cabhrach; (19) ciallaíonn “iascaireacht intíre” gníomhaíochtaí iascaireachta a dhéanann soithí nó feistí eile, lena n-áirítear iad siúd a úsáidtear le haghaidh iascaireacht oighir, chun críoch tráchtála in uiscí intíre; (20) ciallaíonn “speiceas coimhthíoch ionrach” speiceas coimhthíoch ionrach is ábhar imní don Aontas agus speiceas coimhthíoch ionrach is ábhar imní do Bhallstát mar a shainmhínítear in Airteagal 3(3) agus 3(4) de Rialachán (AE) Uimh. 1143/2014 ó Pharlaimint na hEorpa agus ón gComhairle (19) (“Rialachán (AE) Uimh. 1143/2014”); (21) ciallaíonn “tubaistí nádúrtha” creathanna talún, maidhmeanna sléibhe, sciorrthaí talún, tuillte, tornádónna, spéirlingí, brúchtaí bolcánacha agus falscaithe de thionscnamh nádúrtha; (22) ciallaíonn “réigiúin is forimeallaí” na réigiúin dá dtagraítear in Airteagal 349 CFAE; (23) ciallaíonn “ainmhí cosanta” aon ainmhí seachas éisc a chosnaítear le reachtaíocht an Aontais nó leis an reachtaíocht náisiúnta; (24) ciallaíonn “airleacan inaisíoctha” iasacht le haghaidh tionscadail a íoctar i dtráthchuid amháin nó i dtráthchodanna a mbraitheann coinníollacha aisíoctha na hiasachta ar thoradh an tionscadail; (25) ciallaíonn “FBM” nó “micrifhiontair, fiontair bheaga agus fiontair mheánmhéide” gnóthais a chomhlíonann na critéir a leagtar amach in Iarscríbhinn I; (26) ciallaíonn “iascaireacht chósta ar mhionscála” gníomhaíochtaí iascaireachta ag: (a) soithí iascaireachta muirí agus intíre ar lú ná 12 méadar a bhfad iomlán agus nach n-úsáideann trealamh iascaireachta tarraingthe mar a shainmhínítear i bpointe (1) d’Airteagal 2 de Rialachán (CE) Uimh. 1967/2006 ón gComhairle (20); nó (b) iascairí de chois, lena n-áirítear bailitheoirí sliogéisc; (27) ciallaíonn “tús oibre” tús na hoibre tógála a bhaineann leis an infheistíocht nó an chéad ghealltanas ceangailteach ó thaobh dlí de chun trealamh a ordú nó aon ghealltanas eile a bhfuil sé mar thoradh air go mbeidh an infheistíocht dochúlaithe, cibé acu sin is luaithe. Ní mheastar gur tús oibre é talamh a cheannach ná obair réamhullmhúcháin amhail ceadúnais a fháil agus staidéir féidearthachta a dhéanamh. Maidir le táthcheangail, ciallaíonn “tús oibre” an nóiméad a fhaightear sócmhainní a bhaineann go díreach leis an mbunaíochta arna fáil; (28) ciallaíonn “seirbhísí fóirdheonaithe” foirm cabhrach i gcás ina ndeonaítear an chabhair don ghnóthas deiridh is tairbhí go hindíreach, ar cabhair chomhchineáil í, agus ina n-íoctar an chabhair le soláthraí na seirbhíse nó na gníomhaíochta atá i gceist; (29) ciallaíonn “gnóthas atá i gcruachás” gnóthas a chomhlíonann na critéir a leagtar síos in Airteagal 2, pointe (18) de Rialachán (AE) Uimh. 651/2014 ón gCoimisiún (21). 2. I dteannta na sainmhínithe a liostaítear i mír 1, tá feidhm ag na sainmhínithe dá bhforáiltear in Airteagal 4 de Rialachán (AE) Uimh. 1380/2013, in Airteagal 2 de Rialachán (AE) 2021/1139 agus in Airteagal 5 de Rialachán (AE) 1379/2013.

Airteagal 3 Tairseach fógartha 1. Ní bheidh feidhm ag an Rialachán seo maidir le cabhair aonair le haghaidh aon tionscadal a bhfuil costais incháilithe thar EUR 2,5 milliún aige, nó ina bhfuil coibhéis deontais chomhláin na cabhrach thar EUR 1,25 milliún sa bhliain in aghaidh an ghnóthais. 2. Ní rachfar thar na tairseacha a leagtar amach i mír 1 de bharr na scéimeanna cabhrach nó na tionscadail cabhrach a scaradh go saorga.

Airteagal 4 Coinníollacha maidir le díolúine 1. Beidh scéimeanna cabhrach, cabhair aonair a dheonófar faoi scéimeanna cabhrach agus cabhair ad hoc comhoiriúnach leis an margadh inmheánach de réir bhrí Airteagal 107(2) nó (3) CFAE agus beidh díolúine acu ón gceanglas fógra atá in Airteagal 108(3) CFAE ar choinníoll go gcomhlíonann an chabhair sin na coinníollacha a leagtar síos i gCaibidil I den Rialachán seo, chomh maith leis na coinníollacha sonracha a bhaineann leis an gcatagóir cabhrach ábhartha a leagtar síos i gCaibidil III den Rialachán seo. 2. Ní dhéanfar bearta cabhrach a dhíolmhú faoin Rialachán seo ach amháin a mhéid a ndéantar foráil shonrach iontu go gcomhlíonfaidh tairbhithe na cabhrach rialacha an Chomhbheartais Iascaigh le linn thréimhse an deontais agus go ndéanfar an chabhair a aisíoc i gcomhréir le tromchúis an tsáraithe má fhaightear amach le linn na tréimhse sin nach gcomhlíonann an tairbhí rialacha an Chomhbheartais Iascaigh.

Airteagal 5 Trédhearcacht na cabhrach 1. Ní bheidh feidhm ag an Rialachán seo ach amháin maidir le cabhair ar féidir coibhéis deontais chomhláin na cabhrach ex ante a ríomh go beacht ina leith gan aon riachtanas measúnú riosca a dhéanamh (“cabhair thrédhearcach”). 2. Measfar go bhfuil na catagóirí seo cabhrach trédhearcach: (a) cabhair ar deontais, fóirdheontais ráta úis agus seirbhísí fóirdheonaithe í; (b) cabhair arb iasachtaí í ina ríomhtar an choibhéis deontais chomhláin ar bhonn an ráta tagartha atá i bhfeidhm tráth an deontais; (c) cabhair ar ráthaíochtaí í: (i) i gcás ina ríomhtar an choibhéis deontais chomhláin ar bhonn préimheanna cuanta sábháilte a leagtar síos i bhfógra ón gCoimisiún; nó (ii) i gcás ina nglactar, sula gcuirtear an beart chun feidhme, leis an modheolaíocht chun coibhéis deontais chomhláin na ráthaíochta a ríomh ar bhonn an fhógra ón gCoimisiún maidir le cur i bhfeidhm Airteagail 87 agus 88 de Chonradh AE maidir le státchabhair i bhfoirm ráthaíochtaí, nó ar bhonn aon fhógra ina dhiaidh sin, tar éis an fógra faoin modheolaíocht sin a bheith tugtha don Choimisiún i gcomhréir le haon rialachán arna ghlacadh ag an gCoimisiún i réimse na státchabhrach is infheidhme ag an am sin, agus sa chás ina sonraítear go sainráite sa mhodheolaíocht cheadaithe cineál na ráthaíochta agus cineál an idirbhirt fholuitigh atá i gceist i gcomhthéacs chur i bhfeidhm an Rialacháin seo; (d) cabhair i bhfoirm buntáistí cánach, i gcás ina ndéantar foráil sa bheart maidir le huasteorainn lena n-áirithítear nach sáraítear an tairseach is infheidhme; (e) cabhair i bhfoirm roimh-íocanna inaisíoctha, mura dtéann méid ainmniúil iomlán an airleacain inaisíoctha thar na tairseacha is infheidhme faoin Rialachán seo nó má ghlactar, sula gcuirtear an beart chun feidhme, leis an modheolaíocht chun coibhéis deontais chomhláin an airleacain inaisíoctha a ríomh i ndiaidh an fógra mar gheall air a bheith tugtha don Choimisiún. 3. Chun críocha an Rialacháin seo, ní mheasfar go bhfuil na catagóirí seo cabhrach trédhearcach: (a) cabhair arb instealltaí caipitil í; (b) cabhair ar bearta maoiniúcháin riosca í.

Airteagal 6 Éifeacht dreasachta 1. Ní bheidh feidhm ag an Rialachán seo ach amháin maidir le cabhair a bhfuil éifeacht dreasachta aici. 2. Measfar go bhfuil éifeacht dreasachta ag cabhair má tá iarratas i scríbhinn don chabhair curtha isteach ag an ngnóthas is tairbhí chuig an mBallstát lena mbaineann sula gcuirtear tús leis an obair ar an tionscadal nó leis an ngníomhaíocht. Beidh an fhaisnéis seo a leanas ar a laghad san iarratas ar chabhair: (a) ainm agus méid an ghnóthais; (b) tuairisc ar an tionscadal nó ar an ngníomhaíocht, lena n-áirítear an dáta tosaithe agus an dáta críochnaithe; (c) suíomh an tionscadail nó na gníomhaíochta; (d) liosta na gcostas incháilithe; agus (e) cineál na cabhrach, (deontas, iasacht, ráthaíocht, airleacan inaisíoctha nó eile) agus an méid caiteachais phoiblí atá de dhíth don tionscadal nó don ghníomhaíocht. 3. Cabhair ad hoc a dheonófar d’fhiontair mhóra, measfar go bhfuil éifeacht dreasachta aici más rud é, mar aon lena áirithiú go gcomhlíontar an coinníoll a leagtar síos i mír 2, go bhfíoraíonn an Ballstát, roimh an gcabhair ad hoc lena mbaineann a dheonú, go suitear leis an doiciméadacht a ullmhaíonn an gnóthas is tairbhí go mbeidh ceann amháin nó níos mó de na nithe seo a leanas mar thoradh ar an gcabhair: (a) méadú suntasach ar raon feidhme an tionscadail nó na gníomhaíochta; (b) méadú suntasach ar an méid iomlán a chaith an gnóthas is tairbhí ar an tionscadal nó ar an ngníomhaíocht; (c) méadú suntasach ar luas chur i gcrích an tionscadail nó na gníomhaíochta lena mbaineann; (d) i gcás cabhair ad hoc infheistíochta, nach ndéanfaí an tionscadal nó an ghníomhaíocht amhlaidh sa limistéar lena mbaineann nó nach mbeadh sé nó sí sách brabúsach don ghnóthas is tairbhí sa limistéar lena mbaineann d’uireasa na cabhrach. 4. Measfar éifeacht dreasachta a bheith ag bearta i bhfoirm buntáistí cánach, má chomhlíontar na coinníollacha seo a leanas: (a) leis an mbeart, bunaítear ceart chun cabhrach i gcomhréir le critéir oibiachtúla agus gan rogha an Bhallstáit a fheidhmiú a thuilleadh; agus (b) glacadh leis an mbeart agus tá sé i bhfeidhm sular thosaigh obair ar an tionscadal nó an ghníomhaíocht chuidithe. Ní bheidh feidhm ag an gceanglas sin i gcás scéimeanna comharbachta fioscacha, ar choinníoll gur cumhdaíodh an ghníomhaíocht cheana leis na scéimeanna a bhí ann roimhe sin i bhfoirm buntáistí cánach. 5. De mhaolú ar mhíreanna 1 agus 2 den Airteagal seo, ní gá éifeacht dreasachta a bheith ag na cineálacha seo cabhrach nó measfar go bhfuil éifeacht dreasachta acu: (a) cabhair mar chúiteamh ar na costais a bhaineann le galair ainmhithe a chosc, a rialú agus a dhíothú, má chomhlíontar na coinníollacha a leagtar síos in Airteagail 42, 49, 51 agus 53; (b) cabhair chun an damáiste a tharlaíonn de dheasca tubaistí nádúrtha a chúiteamh, má chomhlíontar na coinníollacha a leagtar síos in Airteagail 42, 49, 51 agus 53; (c) cabhair chun an damáiste a tharlaíonn de dheasca teagmhais dhíobhálacha aeráide atá inchurtha le tubaistí nádúrtha a shlánú; (d) cabhair chun an damáiste a tharlaíonn de dheasca ainmhithe cosanta a chúiteamh, má chomhlíontar na coinníollacha a leagtar síos in Airteagail 42, 49, 51 agus 53; (e) cabhair i bhfoirm díolúintí nó laghduithe cánach arna nglacadh ag na Ballstáit de bhun Airteagal 15(1), pointe (f) agus Airteagal 15(3) de Threoir 2003/96/CE ón gComhairle, má chomhlíontar na coinníollacha a leagtar síos in Airteagal 56 den Rialachán seo; (f) cabhair le haghaidh FBManna atá ag glacadh páirt i dtionscadail CLLD nó a thairbhíonn díobh, má chomhlíontar na coinníollacha ábhartha in Airteagail 54 agus 55; (g) cabhair le haghaidh bearta margaíochta dá dtagraítear in Airteagal 45(1)(b)(vii) má chomhlíontar na coinníollacha ábhartha in Airteagal 45; (h) cabhair le haghaidh comhpháirtíocht idir eolaithe agus iascairí má chomhlíontar na coinníollacha ábhartha in Airteagal 17; (i) cabhair chun caipiteal daonna, cruthú post agus idirphlé sóisialta a chur chun cinn má chomhlíontar na coinníollacha ábhartha in Airteagal 18.

Airteagal 7 Déine cabhrach agus costais incháilithe 1. Chun críoch déine cabhrach agus costais incháilithe a ríomh, is figiúirí roimh aon asbhaint chánach nó táille eile a bheidh sna figiúirí uile a úsáidfear. Beidh fianaise dhoiciméadach atá soiléir, sonrach agus cothrom le dáta ann le tacú leis na costais incháilithe. Ní bheidh cáin bhreisluacha (CBL) incháilithe le haghaidh cabhrach, ach amháin i gcás inar cáin neamh-inghnóthaithe faoi reachtaíocht náisiúnta í. 2. I gcás ina ndeonófar cabhair i bhfoirm nach deontas í, beidh méid na cabhrach comhionann le coibhéis deontais chomhláin na cabhrach. 3. Maidir le cabhair is iníoctha ina tráthchodanna, déanfar í a lascainiú go dtí a luach ar dháta deonaithe na cabhrach. Déanfar na costais incháilithe a lascainiú go dtí a luach ar dháta deonaithe na cabhrach. Is é an ráta úis a úsáidfear chun críoch lascainithe an ráta lascaine is infheidhme ar dháta deonaithe na cabhrach. 4. I gcás ina ndeonófar cabhair trí mheán buntáistí cánach, déanfar tráinsí cabhrach a lascainiú ar bhonn na rátaí lascaine is infheidhme ar na dáta éagsúla a thiocfaidh na buntáistí cánach i bhfeidhm. 5. I gcás ina ndeonófar cabhair chun an damáiste a dhéantar nó an t-ioncam a tharscaoiltear a shlánú, déanfar í a laghdú le haon chostas nach dtabhaítear go díreach mar thoradh ar an teagmhas. 6. I gcás ina ndeonófar cabhair i bhfoirm airleacain in-aisíoctha a léireofar mar chéatadán de na costais incháilithe, d’uireasa modheolaíocht ar glacadh léi chun coibhéis deontais chomhláin na n-airleacan sin a ríomh, agus i gcás ina bhforáilfear leis an mbeart i gcás ina mbeidh toradh rathúil ar an tionscadal, arna shainiú sin ar bhonn hipitéis réasúnta agus stuama, go ndéanfar na hairleacain a aisíoc le ráta úis arb ionann é ar a laghad agus an ráta lascaine is infheidhme ar dháta deonaithe na cabhrach, féadfar na huasmhéideanna déine cabhrach a leagtar síos i gCaibidil III a mhéadú 10 bpointe céatadáin gan dul thar uasráta déine cabhrach 100 % de na costais incháilithe. 7. Comhlíonfaidh na costais incháilithe ceanglais Airteagail 53 go 57 de Rialachán (AE) 2021/1060 ó Pharlaimint na hEorpa agus ón gComhairle (22).

Airteagal 8 Carnadh 1. Agus cinneadh á dhéanamh maidir le cibé acu a urramaítear nó nach n-urramaítear na tairseacha fógra a leagtar síos in Airteagal 3 agus na huasmhéideanna cabhrach a leagtar síos i gCaibidil III, déanfar méid foriomlán na cabhrach le haghaidh na gníomhaíochta nó an tionscadail nó an ghnóthais a chur san áireamh, cibé acu a maoiníodh an chabhair sin le foinsí áitiúla, réigiúnacha, náisiúnta nó le foinsí de chuid an Aontais. 2. Féadfar cabhair arna díolmhú faoin Rialachán seo a charnadh le ceann amháin de na nithe seo a leanas: (a) le haon chabhair eile, fad a bhaineann na bearta sin le costais incháilithe in-sainaitheanta éagsúla; (b) le haon chabhair eile, i ndáil leis na costais incháilithe chéanna, bídís ag forluí go páirteach nó go hiomlán ar a chéile, ach amháin mura ndéantar an uasdéine cabhrach nó an méid cabhrach is airde is infheidhme maidir leis an gcabhair faoin Rialachán seo a shárú de dheasca an charntha sin, agus sa chás sin amháin. 3. Ní dhéanfar cabhair arna díolmhú faoin Rialachán seo a charnadh le haon chabhair de minimis i leith na gcostas incháilithe chéanna más rud é go mbeadh mar thoradh ar an gcarnadh sin go mbeadh déine na cabhrach níos mó ná na leibhéil dá dtagraítear i gCaibidil III.

Airteagal 9 Foilsiú agus faisnéis 1. Áiritheoidh an Ballstát lena mbaineann go bhfoilseofar an méid seo a leanas ar mhodúl an Choimisiúin maidir le trédhearcacht dámhachtana nó ar shuíomh gréasáin cuimsitheach státchabhrach, ar an leibhéal náisiúnta nó réigiúnach: (a) an fhaisnéis achomair dá dtagraítear in Airteagal 11 san fhormáid chaighdeánaithe a leagtar síos in Iarscríbhinn II nó nasc lena dtugtar rochtain ar an bhfaisnéis sin; (b) téacs iomlán gach birt cabhrach dá dtagraítear in Airteagal 11 nó nasc lena dtugtar rochtain iomlán ar an téacs iomlán; (c) an fhaisnéis maidir le gach deonú cabhrach aonair ar fiú níos mó ná EUR 10 000 é. Foilseofar an fhaisnéis dá dtagraítear i bpointí (a), (b) agus (c) i gcomhréir le hIarscríbhinn III. 2. Maidir le scéimeanna i bhfoirm buntáistí cánach, measfar na coinníollacha a leagtar amach i mír 1, pointe (c) a bheith comhlíonta má fhoilsíonn na Ballstáit an fhaisnéis atá de dhíth maidir le méideanna cabhrach aonair sna réimsí seo (in EUR milliúin): (a) 0,01-0,2; (b) 0,2-0,4; (c) 0,4-0,6; (d) 0,6-0,8; (e) 0,8-1. 3. Déanfar an fhaisnéis dá dtagraítear i mír 1, pointe (c), a eagrú ar bhealach caighdeánaithe agus beidh rochtain chaighdeánaithe uirthi, mar a leagtar amach in Iarscríbhinn III, agus beifear in ann feidhmeanna cuardaigh agus íoslódála a úsáid go héifeachtach léi. Déanfar an fhaisnéis dá dtagraítear i mír 1 a fhoilsiú laistigh de 6 mhí ó dháta deontaithe na cabhrach, nó maidir le cabhair i bhfoirm buntáiste cánach, déanfar an fhaisnéis a fhoilsiú laistigh de 1 bhliain amháin ó dháta dlite an dearbhaithe cánach dlite, agus beidh sí ar fáil ar feadh 10 mbliana ar a laghad ó dháta deonaithe na cabhrach. 4. I ngach scéim cabhrach agus cabhair aonair beidh tagairt shainráite don Rialachán seo, trína theideal agus a thagairt foilseacháin in Iris Oifigiúil an Aontais Eorpaigh a lua, agus do na forálacha sonracha i gCaibidil III a bhaineann leis an gcabhair sin, nó i gcás inarb infheidhme, don dlí náisiúnta lena n-áirithítear go gcomhlíontar forálacha ábhartha an Rialacháin seo. Beidh ag gabháil leis sin a fhorálacha cur chun feidhme agus a leasuithe. 5. Ní bheidh feidhm ag na hoibleagáidí chun foilsiú a leagtar síos i mír 1 den Airteagal seo maidir le cabhair a dheonófar do thionscadail CLLD faoi Airteagail 54 agus 55. 6. Déanfaidh an Coimisiún an méid seo a leanas a fhoilsiú ar a shuíomh gréasáin: (a) na naisc chuig na suíomhanna gréasáin maidir le státchabhair, dá dtagraítear i mír 1 den Airteagal seo; (b) an fhaisnéis achomair dá dtagraítear in Airteagal 11(2).

CAIBIDIL II

Ceanglais Nóis Imeachta

Airteagal 10 Tairbhe na blocdhíolúine a tharraingt siar I gcás ina ndeonaíonn Ballstát cabhair a líomhnaítear a bheith díolmhaithe ón gceanglas fógra faoin Rialachán seo gan na coinníollacha a leagtar amach i gCaibidlí I, II agus III de a chomhlíonadh, féadfaidh an Coimisiún, tar éis dó an deis a thabhairt don Bhallstát a thuairimí a chur in iúl, cinneadh a ghlacadh ina sonrófar go bhfuil fógra le cur chuig an gCoimisiún, i gcomhréir le hAirteagal 108(3) CFAE, maidir leis na bearta cabhrach ar fad nó le cuid de na bearta cabhrach a ghlacfaidh an Ballstát lena mbaineann amach anseo, ar bearta iad lena gcomhlíonfaí ceanglais an Rialacháin seo seachas sin. Féadfar na bearta a bhfuil fógra le tabhairt mar gheall orthu a bheith teoranta do bhearta lena ndeonaítear cineálacha áirithe cabhrach, bearta i bhfabhar tairbhithe áirithe nó bearta arna nglacadh ag údaráis áirithe de chuid an Bhallstáit lena mbaineann.

Airteagal 11 Tuairisciú 1. Tarchuirfidh na Ballstáit tuarascáil bhliantúil chuig an gCoimisiún i bhfoirm leictreonach, tuarascáil dá dtagraítear i gCaibidil III de Rialachán (CE) Uimh. 794/2004 ón gCoimisiún (23), maidir le cur i bhfeidhm an Rialacháin seo i leith gach bliana iomláine nó gach coda den bhliain a bhfuil feidhm ag an Rialachán seo lena linn. 2. Tarchuirfidh na Ballstáit chuig an gCoimisiún freisin, trí mheán córas fógra leictreonach an Choimisiúin, an fhaisnéis achomair faoi gach beart cabhrach atá díolmhaithe faoin Rialachán seo san fhormáid chaighdeánaithe a leagtar síos in Iarscríbhinn II, chomh maith le nasc lena dtugtar rochtain ar théacs iomlán an bhirt cabhrach, na leasuithe air san áireamh, laistigh de 20 lá oibre tar éis a theacht i bhfeidhm. 3. Ní bheidh feidhm ag mír 1 den Airteagal seo maidir le cabhair a dheonófar do thionscadail CLLD dá dtagraítear in Airteagail 54 agus 55.

Airteagal 12 Meastóireacht 1. Tá scéimeanna cabhrach faoi réir meastóireacht ex post más rud é go bhfuil buiséad státchabhrach nó caiteachais acu atá os cionn EUR 150 milliún in aon bhliain ar leith nó EUR 750 milliún thar a dtréimhse iomlán, i.e. comhfhad na scéime cabhraí agus aon scéim cabhrach a bhí ann roimhe sin lena gcumhdaítear cuspóir agus limistéar geografach comhchosúil, ag tosú ón 1 Eanáir 2023. Níl gá le meastóireachtaí ex post ach amháin i gcás scéimeanna cabhrach ar mó a ré iomlán ná 3 bliana, ón 1 Eanáir 2023 ar aghaidh. 2. I dtaca leis an gceanglas maidir le meastóireacht ex post, féadfar an ceanglas sin a tharscaoileadh le haghaidh scéimeanna cabhrach ar comharba láithreach iad de scéim lenar cumhdaíodh cuspóir agus limistéar geografach comhchosúil agus ar a ndearnadh meastóireacht, a thug tuarascáil mheastóireachta chríochnaitheach i gcomhréir leis an bplean meastóireachta a d’fhormheas an Coimisiún agus nár ghin aon toradh diúltach. I gcás nach bhfuil tuarascáil mheastóireachta chríochnaitheach scéime cabhrach i gcomhréir leis an bplean meastóireachta formheasta, déanfar an scéim sin a chur ar fionraí le héifeacht láithreach. Aon chomharba ar scéim cabhrach fionraithe den sórt sin. ní bheidh sé blocdhíolmhaithe. 3. Is é aidhm na meastóireachta a fhíorú ar baineadh amach na toimhdí agus na coinníollacha atá mar bhonn le comhoiriúnacht na scéime cabhraí, go háirithe riachtanas agus éifeachtacht an bhirt cabhrach i bhfianaise a chuspóirí ginearálta agus sonracha. Déanfaidh sí measúnú freisin ar thionchar na scéime ar an iomaíocht agus ar an trádáil. 4. Maidir le scéimeanna cabhrach atá faoi réir an cheanglais maidir le meastóireacht de bhun mhír 1, tabharfaidh na Ballstáit fógra don Choimisiún faoi dhréachtphlean meastóireachta mar a leanas: (a) laistigh de 20 lá oibre ó theacht i bhfeidhm na scéime cabhraí, más rud é go bhfuil buiséad na scéime cabhraí os cionn EUR 150 milliún in aon bhliain faoi leith nó EUR 750 milliún thar a tréimhse iomlán; (b) laistigh de 30 lá oibre tar éis athrú suntasach a mhéadaíonn buiséad na scéime cabhraí go dtí os cionn EUR 150 milliún in aon bhliain faoi leith nó EUR 750 milliún thar thréimhse iomlán na scéime cabhraí; (c) laistigh de 30 lá oibre tar éis caiteachas de bhreis agus EUR 150 milliún faoin scéim cabhrach in aon bhliain ar leith a taifeadadh i gcuntais oifigiúla. 5. Beidh an dréachtphlean meastóireachta i gcomhréir leis na prionsabail chomhchoiteanna mhodheolaíochta arna soláthar an gCoimisiún (24). Déanfaidh na Ballstáit an plean meastóireachta arna fhormheas ag an gCoimisiún a fhoilsiú. 6. Déanfaidh saineolaí atá neamhspleách ar an údarás deonaithe cabhrach an mheastóireacht ex post ar bhonn an phlean meastóireachta. Beidh tuarascáil mheastóireachta eatramhach amháin agus tuarascáil mheastóireachta chríochnaitheach amháin ar a laghad ar áireamh i ngach meastóireacht. Déanfaidh na Ballstáit an dá thuarascáil a fhoilsiú. 7. Cuirfear an tuarascáil mheastóireachta chríochnaitheach faoi bhráid an Choimisiúin 9 mí ar a mhéad roimh dhul in éag na scéime cabhrach díolmhaithe. Féadfar an tréimhse sin a laghdú i gcás scéimeanna cabhrach lena spreagtar an ceanglas meastóireachta sa 2 bhliain dheireanacha de chur chun feidhme na scéime cabhrach. Leagfar amach an raon feidhme beacht agus na socruithe do gach meastóireacht sa Chinneadh ón gCoimisiún lena bhformheastar an scéim meastóireachta. San fhógra faoi aon bheart cabhrach ina dhiaidh sin a bhfuil cuspóir comhchosúil aige, déanfar cur síos ar an gcaoi ar cuireadh torthaí na meastóireachta san áireamh.

Airteagal 13 Faireachán Coimeádfaidh na Ballstáit taifid mhionsonraithe ina mbeidh an fhaisnéis agus an doiciméadacht tacaíochta is gá lena léiriú go gcomhlíontar na coinníollacha uile a leagtar síos sa Rialachán seo. Coinneofar taifid den sórt sin ar feadh 10 mbliana ó dháta deonaithe na cabhrach ad hoc nó ó dháta deonaithe na cabhrach deireanaí faoin scéim. Déanfaidh an Ballstát lena mbaineann, laistigh de thréimhse 20 lá oibre nó tréimhse níos faide den sórt sin de réir mar a leagfar síos san iarraidh, an fhaisnéis agus an doiciméadacht tacaíochta go léir a thabhairt don Choimisiún a mheasann an Coimisiún gur gá chun faireachán a dhéanamh ar chur i bhfeidhm an Rialacháin seo.

CAIBIDIL III

Forálacha Sonracha le hAghaidh Catagóirí Difriúla Cabhrach

Roinn 1

An t-iascach inbhuanaithe agus athbhunú agus caomhnú acmhainní bitheolaíocha uisceacha a chothú

Airteagal 14 Coinníollacha ginearálta Comhlíonfaidh an chabhair faoin Roinn seo na coinníollacha ginearálta uile seo a leanas: (a) i gcás ina ndeonófar cabhair i dtaca le soitheach iascaireachta ón Aontas, ní aistreofar an soitheach sin ná ní aistreofar go clár loingseoireachta eile é lasmuigh den Aontas le linn na 5 bliana ar a laghad tar éis na híocaíochta deiridh i leith na hoibríochta dá dtabharfar tacaíocht. I gcás ina n-aistreofaí soitheach nó ina n-aistreofaí go clár loingseoireachta eile é laistigh den tréimhse sin, déanfaidh an Ballstát na suimeanna a íocadh go míchuí i leith na hoibríochta a aisghabháil ar mhéid atá comhréireach leis an tréimhse nár comhlíonadh an coinníoll a leagtar amach sa chéad abairt den mhír seo; (b) ní bheidh costais oibriúcháin incháilithe mura bhforáiltear a mhalairt go sainráite sa Roinn seo.

Airteagal 15 Cabhair le haghaidh nuálaíochta in iascaigh 1. Beidh cabhair le haghaidh nuálaíochta in iascaigh a chomhlíonann na coinníollacha a leagtar síos i gCaibidil I den Rialachán seo comhoiriúnach leis an margadh inmheánach de réir bhrí Airteagal 107(3), pointe (c), CFAE agus beidh díolúine aici ón gceanglas fógra atá in Airteagal 108(3) de ar choinníoll go ndíreofar leis an gcabhair ar tháirgí agus trealamh atá nua nó feabhsaithe go mór, próisis agus teicnící atá nua nó feabhsaithe, agus córais bhainistíochta agus eagrúcháin atá nua nó feabhsaithe a fhorbairt nó a thabhairt isteach, lena n-áirítear ar leibhéal na próiseála agus na margaíochta. 2. Déanfar seirbhísí fóirdheonaithe a mhaoineofar leis an gcabhair i gcomhar le comhlacht eolaíoch nó teicniúil atá aitheanta ag an mBallstát nó ag an Aontas, nó déanfaidh comhlacht eolaíoch nó teicniúil atá aitheanta ag an mBallstát nó ag an Aontas uaidh féin iad. Déanfaidh an comhlacht eolaíoch nó teicniúil sin torthaí oibríochtaí den sórt sin a bhailíochtú. Íocfar an chabhair go díreach leis an eagraíocht taighde agus/nó scaipthe eolais. 3. Beidh torthaí na n-oibríochtaí a fhaigheann tacaíocht faoi réir poiblíocht leordhóthanach ag an mBallstát. 4. D’fhéadfadh na rudaí seo a leanas a bheith ina gcostais incháilithe: (a) costais foirne dhíreacha i ndáil le taighdeoirí, teicneoirí agus foireann tacaíochta eile a mhéid a fhostaítear don tionscadal iad; (b) costais ionstraimí agus trealaimh a mhéid a úsáidtear do na hoibríochtaí iad agus fad a úsáidtear dóibh sin iad; i gcás nach n-úsáidtear na hionstraimí agus an trealamh sin le haghaidh a saolré iomlán le haghaidh na n-oibríochtaí, is iad na costais dímheasa a chomhfhreagraíonn do shaolré na n-oibríochtaí, á ríomh ar bhonn prionsabail chuntasaíochta a bhfuil glacadh leo go ginearálta, agus na costais sin amháin, a mheastar a bheith incháilithe; (c) costas na bhfoirgneamh agus na talún, a mhéid a úsáidtear do na hoibríochtaí iad agus fad a úsáidtear dóibh sin iad agus faoi na coinníollacha seo a leanas: (i) maidir le foirgnimh, is iad na costais dímheasa a chomhfhreagraíonn do shaolré na n-oibríochtaí, á ríomh ar bhonn prionsabail chuntasaíochta a bhfuil glacadh go ginearálta leo, agus na costais sin amháin, a mheastar a bheith incháilithe; (ii) maidir le talamh, is costais incháilithe iad costais a bhaineann le haistriú tráchtála nó costais chaipitil a thabhaítear iarbhír; (d) costais a bhaineann le taighde conarthach, le heolas agus le paitinní a cheannaítear nó a cheadúnaítear ó fhoinsí seachtracha de réir coinníollacha maidir le prionsabal an fheidhmithe neamhspleách, mar aon le costais a bhaineann le seirbhísí comhairleoireachta agus seirbhísí coibhéiseacha a úsáidtear go heisiach do na hoibríochtaí; nó (e) forchostais bhreise agus speansais oibriúcháin eile, lena n-áirítear costais ábhar, soláthairtí agus táirgí cosúla eile a thabhaítear go díreach mar thoradh ar na hoibríochtaí. 5. Ní bheidh an méid cabhrach faoin Airteagal seo níos mó, i gcoibhéis deontais chomhláin, ná an t-uasráta déine cabhrach de 50 % de na costais incháilithe. Beidh na huasrátaí sonracha déine cabhrach mar a leagtar amach in Iarscríbhinn IV iad. I gcás ina dtagann oibríocht amháin faoi níos mó ná ceann amháin de línte 1 go 11 d’Iarscríbhinn IV, beidh feidhm ag an uasráta déine cabhrach is airde.

Airteagal 16 Cabhair le haghaidh seirbhísí comhairleacha 1. Beidh cabhair le haghaidh seirbhísí comhairleacha a chomhlíonann na coinníollacha a leagtar síos i gCaibidil I den Rialachán seo comhoiriúnach leis an margadh inmheánach de réir bhrí Airteagal 107(3), pointe (c), CFAE agus beidh díolúine aici ón gceanglas fógra atá in Airteagal 108(3) de ar choinníoll: (a) go ndéanfaidh an chabhair feidhmíocht agus iomaíochas foriomlán na ngnóthas a fheabhsú agus iascaigh inbhuanaithe a chur chun cinn; (b) go mbeidh rochtain ag na gnóthais incháilithe uile sa limistéar lena mbaineann ar an gcabhair, bunaithe ar choinníollacha a shainmhínítear go hoibiachtúil; agus (c) go mbeidh an tseirbhís comhairle i gceann de na foirmeacha seo a leanas: (i) staidéir indéantachta agus seirbhísí comhairleacha a dhéanann measúnú ar inmharthanacht bearta a d’fhéadfadh a bheith incháilithe do thacaíocht faoi Theideal II, Caibidil II de Rialachán (AE) 2021/1139; (ii) soláthair comhairle gairmiúla faoin inbhuanaitheacht chomhshaoil, comhairle lena ndírítear ar thionchar diúltach na ngníomhaíochtaí iascaireachta ar éiceachórais mhara, chósta, talún agus fionnuisce a laghdú agus, i gcás inarb indéanta, ar dheireadh a chur leis an tionchar sin; (iii) soláthair comhairle gairmiúla faoi straitéisí gnó agus margaíochta. 2. Na staidéir indéantachta, na seirbhísí comhairleacha agus an chomhairle dá dtagraítear i mír 1, pointe (b), soláthróidh comhlachtaí eolaíocha, acadúla, gairmiúla nó teicniúla nó eintitis a sholáthraíonn comhairle eacnamaíoch a bhfuil an inniúlacht is gá acu faoin dlí náisiúnta iad. 3. Beidh an chabhair i bhfoirm seirbhís fhóirdheonaithe nó deontas díreach. 4. Ní bheidh an méid cabhrach a dheonófar faoin Airteagal seo níos mó, i gcoibhéis deontais chomhláin, ná an t-uasráta déine cabhrach de 50 % de na costais incháilithe. Beidh na huasrátaí sonracha déine cabhrach mar a leagtar amach in Iarscríbhinn IV iad. I gcás ina dtagann oibríocht amháin faoi níos mó ná ceann amháin de línte 1 go 11 d’Iarscríbhinn IV, beidh feidhm ag an uasráta déine cabhrach is airde.

Airteagal 17 Cabhair le haghaidh comhpháirtíocht idir eolaithe agus iascairí 1. Beidh cabhair le haghaidh comhpháirtíocht idir eolaithe agus iascairí a chomhlíonann na coinníollacha a leagtar síos i gCaibidil I den Rialachán seo comhoiriúnach leis an margadh inmheánach de réir bhrí Airteagal 107(3), pointe (c), CFAE agus beidh díolúine aici ón gceanglas fógra atá in Airteagal 108(3) de ar choinníoll: (a) gurb é is aidhm don chabhair an t-aistriú eolais idir eolaithe agus iascairí a chothú; (b) go dtacóidh an chabhair leis an méid seo a leanas: (i) líonraí, comhaontuithe comhpháirtíochta nó comhpháirtíochtaí a chruthú idir comhlacht eolaíoch neamhspleách amháin, nó níos mó, agus iascairí nó eagraíocht iascairí amháin nó níos mó, ina bhféadfaidh comhlachtaí teicniúla a bheith rannpháirteach; (ii) na gníomhaíochtaí a dhéantar faoi chuimsiú na líonraí, na gcomhaontuithe comhpháirtíochta, nó faoi chuimsiú na gcomhpháirtíochtaí dá dtagraítear i bpointe (i). Féadfaidh na gníomhaíochtaí sin gníomhaíochtaí bailithe sonraí agus gníomhaíochtaí bainistíochta, staidéir, treoirthionscadail, scaipeadh eolais agus torthaí taighde, seimineáir agus dea-chleachtais a chumhdach. 2. Beidh an chabhair i bhfoirm seirbhís fhóirdheonaithe nó deontas díreach. 3. Ní fhéadfar a chumhdach leis an gcabhair ach na costais incháilithe seo a leanas a thabhófar go díreach mar thoradh ar an tionscadal dá dtabharfar tacaíocht: (a) costais tuarastail dhíreacha; (b) táillí rannpháirtíochta; (c) costais taistil; (d) costais foilseachán; (e) seirbhísí bailithe sonraí, staidéir, tionscadail phíolótacha a cheannaítear; (f) áitribh agus seastáin taispeántais a fháil ar cíos agus na costais a bhaineann lena suiteáil agus lena ndíchóimeáil; (g) costais a bhaineann le heolas eolaíoch agus faisnéis fhíorasach a scaipeadh. 4. Ní bheidh an méid cabhrach a dheonófar faoin Airteagal seo níos mó, i gcoibhéis deontais chomhláin, ná an t-uasráta déine cabhrach de 50 % de na costais incháilithe. Beidh na huasrátaí sonracha déine cabhrach mar a leagtar amach in Iarscríbhinn IV iad. I gcás ina dtagann oibríocht amháin faoi níos mó ná ceann amháin de línte 1 go 11 d’Iarscríbhinn IV, beidh feidhm ag an uasráta déine cabhrach is airde.

Airteagal 18 Cabhair chun caipiteal daonna agus idirphlé sóisialta a chur chun cinn 1. Beidh cabhair chun caipiteal daonna agus idirphlé sóisialta a chur chun cinn a chomhlíonann na coinníollacha a leagtar síos i gCaibidil I den Rialachán seo comhoiriúnach leis an margadh inmheánach de réir bhrí Airteagal 107(3), pointe (c), CFAE agus beidh díolúine aici ón gceanglas fógra atá in Airteagal 108(3) de ar choinníoll go dtacóidh an chabhair leis an méid seo a leanas: (a) oiliúint ghairmiúil, foghlaim ar feadh an tsaoil, tionscadail chomhpháirtíochta, eolas de chineál eacnamaíoch, teicniúil, rialála nó eolaíoch agus cleachtais nuálacha a scaipeadh agus scileanna nua gairmiúla a shealbhú go háirithe na cinn sin a bhaineann le bainistíocht inbhuanaithe in éiceachórais na mara, le sláinteachas, le sláinte, le sábháilteacht, le gníomhaíochtaí san earnáil mhuirí, le nuálaíocht agus le fiontraíocht; (b) líonrú agus malartú taithí agus dea-chleachtais idir geallsealbhóirí, lena n-áirítear i measc eagraíochtaí a chuireann comhdheiseanna idir fir agus mná chun cinn, agus ról na mban sna pobail iascaireachta a chur chun cinn agus grúpaí faoi ghann-ionadaíocht a mbíonn iascaireacht chósta ar mhionscála nó iascaireacht de chois ar siúl acu a chur chun cinn; nó (c) an t-idirphlé sóisialta a chur chun cinn ar leibhéal an Aontais, ar an leibhéal náisiúnta, réigiúnach nó áitiúil ina mbíonn iascairí, páirtithe sóisialta agus geallsealbhóirí ábhartha eile rannpháirteach. 2. Féadfar an chabhair atá ceaptha chun tacú leis na gníomhaíochtaí a liostaítear i mír 1 a dheonú freisin do chéilí iascairí féinfhostaithe nó, i gcás ina n-aithnítear agus a mhéid a aithnítear faoin dlí náisiúnta iad, do pháirtithe saoil iascairí féinfhostaithe, nach fostaithe nó comhpháirtithe gnó iad, i gcás ina nglacann siad páirt i ngníomhaíochtaí an iascaire fhéinfhostaithe agus i gcás ina gcomhlíonann siad na cúraimí céanna nó cúraimí coimhdeacha go rialta, faoi na coinníollacha a leagtar síos leis an dlí náisiúnta. 3. Ní sháróidh méid na cabhrach a dheonófar faoin Airteagal seo, i gcoibhéis deontais chomhláin, uasráta déine cabhrach de 50 % de na costais incháilithe, ach amháin i gcás oiliúint ghairmiúil loingseoireachta agus oiliúint sábháilteachta ina bhfuil feidhm ag an uasráta déine cabhrach de 100 %. Beidh na huasrátaí sonracha déine cabhrach mar a leagtar amach in Iarscríbhinn IV iad. I gcás ina dtagann oibríocht amháin faoi níos mó ná ceann amháin de línte 1 go 11 d’Iarscríbhinn IV, beidh feidhm ag an uasráta déine cabhrach is airde.

Airteagal 19 Cabhair chun éagsúlú agus cineálacha nua ioncaim a éascú 1. Beidh cabhair chun éagsúlú agus cineálacha nua ioncaim a éascú a chomhlíonann na coinníollacha a leagtar síos i gCaibidil I den Rialachán seo comhoiriúnach leis an margadh inmheánach de réir bhrí Airteagal 107(3), pointe (c), CFAE agus beidh díolúine aici ón gceanglas fógra atá in Airteagal 108(3) de ar choinníoll: (a) gurb é is aidhm don chabhair tacú le hinfheistíochtaí lena gcuideofar le hioncam na n-iascairí a éagsúlú trí ghníomhaíochtaí comhlántacha a fhorbairt, lena n-áirítear infheistíocht ar bord, turasóireacht na slatiascaireachta, bialanna, seirbhísí comhshaoil iascaireachta agus gníomhaíochtaí oideachais maidir leis an iascaireacht; (b) go dtacóidh an chabhair le hiascairí: (i) a chuireann plean gnó isteach maidir le forbairt a ngníomhaíochtaí nua; agus (ii) a bhfuil scileanna gairmiúla leordhóthanacha acu nó a fhaigheann iad trí oibríochtaí a fhéadfar a mhaoiniú faoi Airteagal 18(1), pointe (a). 2. Ní dheonófar an chabhair dá dtagraítear i mír 1, pointe (a) ach amháin ar choinníoll go mbaineann na gníomhaíochtaí comhlántacha le croíghnó iascaireachta an iascaire. 3. Ní bheidh an méid cabhrach a dheonófar faoin Airteagal seo níos mó ná 50 % den bhuiséad dá bhforáiltear sa phlean gnó le haghaidh gach oibríochta agus ní bheidh sé níos mó ná uasmhéid EUR 75 000 i ndáil le gach gnóthas is tairbhí.

Airteagal 20 Cabhair chun an chéad soitheach iascaireachta a fháil 1. Beidh cabhair chun an chéad soitheach iascaireachta a fháil nó chun an chéad úinéireacht pháirteach a fháil a chomhlíonann na coinníollacha a leagtar síos i gCaibidil I den Rialachán seo comhoiriúnach leis an margadh inmheánach de réir bhrí Airteagal 107(3), pointe (c), CFAE agus beidh díolúine aici ón gceanglas fógra atá in Airteagal 108(3) de ar choinníoll: (a) go gcuirfidh an chabhair le gníomhaíochtaí iascaireachta atá inbhuanaithe ó thaobh an gheilleagair, na sochaí agus an chomhshaoil de a neartú agus go mbeidh faisnéis infhíoraithe agus plean gnó curtha ar fáil ag an ngnóthas is tairbhí lena bhfianaítear an méid sin; agus (b) go dtacóidh an chabhair leis an gcéad soitheach iascaireachta a fháil ag duine nádúrtha nach bhfuil os cionn 40 bliain d’aois ar an dáta a chuirtear isteach an t-iarratas ar chabhair agus a d’oibrigh 5 bliana ar a laghad mar iascaire nó a bhfuil cáilíochtaí leormhaithe bainte amach aige. 2. Féadfar cabhair faoi mhír 1 a dheonú freisin d’eintitis dhlítheanacha atá faoi lánúinéireacht duine nádúrtha amháin nó níos mó a chomhlíonann na coinníollacha a leagtar amach i mír 1. 3. Féadfar cabhair faoin Airteagal seo a dheonú maidir leis an gcéad soitheach iascaireachta a fháil go comhpháirteach ag roinnt daoine nádúrtha, daoine a gcomhlíonann gach duine acu na coinníollacha a leagtar amach i mír 1. 4. Féadfar tacaíocht faoin Airteagal seo a dheonú freisin maidir leis an gcéad úinéireacht pháirteach ar shoitheach iascaireachta a fháil ag duine nádúrtha a chomhlíonann na coinníollacha a leagtar amach i mír 1 agus a measfar cearta rialaithe a bheith aige i ndáil leis an soitheach sin trí 33 % ar a laghad den soitheach iascaireachta nó de scaireanna an tsoithigh iascaireachta a bheith faoina úinéireacht, nó ag eintiteas dlítheanach a chomhlíonann na coinníollacha a leagtar amach i mír 2 agus a measfar cearta rialaithe a bheith aige i ndáil leis an soitheach sin trí 33 % ar a laghad den soitheach iascaireachta nó de scaireanna an tsoithigh iascaireachta a bheith faoina úinéireacht. 5. Ní dheonófar cabhair ach amháin i leith soitheach iascaireachta a chomhlíonann na ceanglais uile seo a leanas: (a) go mbainfidh sé le roinn chabhlaigh ar léiríodh ina leith sa tuarascáil is déanaí maidir le hacmhainn iascaireachta, dá dtagraítear in Airteagal 22(2) de Rialachán (AE) Uimh. 1380/2013, go raibh cothromaíocht ann maidir leis na deiseanna iascaireachta atá ar fáil don roinn sin; (b) go mbeidh sé feistithe le haghaidh gníomhaíochtaí iascaireachta; (c) nach faide ná 24 mhéadar a fhad foriomlán; (d) go raibh sé cláraithe i gclár cabhlaigh an Aontais do 3 bliana féilire, ar a laghad, roimh an mbliain a tíolacfar an t-iarratas ar chabhair i gcás soitheach iascaireachta cósta ar mhionscála, agus ar feadh 5 bliana féilire ar a laghad i gcás cineál eile soithigh; agus (e) go raibh sé cláraithe i gclár cabhlaigh an Aontais do 30 bliain féilire, ar a mhéad, roimh an mbliain a tíolacfar an t-iarratas ar chabhair. 6. Ní bheidh an méid cabhrach a dheonófar faoin Airteagal seo níos mó, i gcoibhéis deontais chomhláin, ná an t-uasráta déine cabhrach de 40 % de na costais incháilithe agus ní bheidh sé níos mó, i gcás ar bith, ná EUR 75 000 in aghaidh an iascaire agus an tsoithigh iascaireachta.

Airteagal 21 Cabhair chun sláinte, sábháilteacht agus dálaí oibre na n-iascairí a fheabhsú 1. Beidh cabhair chun sláinte, sábháilteacht agus dálaí oibre na n-iascairí a fheabhsú a chomhlíonann na coinníollacha a leagtar síos i gCaibidil I den Rialachán seo comhoiriúnach leis an margadh inmheánach de réir bhrí Airteagal 107(3), pointe (c), CFAE agus beidh díolúine aici ón gceanglas fógra atá in Airteagal 108(3) de ar choinníoll: (a) nach ndeonófar an chabhair ach amháin i leith infheistíochtaí ar bord nó i dtrealamh aonair agus go rachaidh na hinfheistíochtaí sin thar na caighdeáin a cheanglaítear faoi dhlí an Aontais nó faoin dlí náisiúnta; agus (b) nach dtacóidh an chabhair le hoibríochtaí a chuireann méadú ar olltonnáiste soitheach iascaireachta. 2. Maidir le hoibríochtaí lena ndíreofar ar shábháilteacht na n-iascairí a fheabhsú, beidh ceannach agus, más infheidhme, suiteáil na nithe seo a leanas incháilithe do thacaíocht: (a) raftaí tarrthála; (b) aonaid scaoilte hidreastatacha le haghaidh raftaí tarrthála; (c) rabhcháin aimsiúcháin phearsanta amhail gairis Rabhcháin Raidió lena Léirítear Suíomh Éigeandála (“EPIRB”), a bhféadfar iad a chomhtháthú i seaicéid tarrthála agus in éadaí oibre na n-iascairí; (d) Gairis Snámhachta Phearsanta (“PFD”), go háirithe cultacha cosantacha nó cultacha frithnochta, baoithe tarrthála agus seaicéid; (e) bladhmanna guaise; (f) fearais caitheamh líne; (g) córais tarrthála duine i bhfarraige (“MOB”); (h) fearas comhraicthe dóiteáin, amhail múchtóirí dóiteáin, pluideanna dóiteáin, brathadóirí dóiteáin agus deataigh, fearas anála; (i) doirse cosanta dóiteáin; (j) comhlaí stoptha umar breosla; (k) brathadóirí gáis agus córais aláraim gáis; (l) caidéil ruma agus aláraim; (m) trealamh le haghaidh cumarsáid raidió agus satailíte; (n) haistí agus doirse uiscedhíonacha; (o) cosaintí ar an innealra, amhail castainní nó drumaí eangacha; (p) geataí bordála agus dréimirí rochtana; (q) soilsiú cuardaigh, deice nó éigeandála; (r) scaoilteán sábháilteachta le haghaidh cásanna ina dtéann trealamh iascaireachta i bhfostú i mbaic faoi uisce; (s) ceamaraí agus monatóirí sábháilteachta; (t) an trealamh agus na gnéithe is gá chun feabhas a chur ar an tsábháilteacht deice. 3. Maidir leis na hoibríochtaí nó an soláthar trealaimh lena ndíreofar ar dhálaí sláinte na n-iascairí a fheabhsú, beidh na gníomhaíochtaí seo a leanas incháilithe do thacaíocht: (a) ceannach agus suiteáil fearais garchabhrach; (b) ceannach leighis agus gairis le haghaidh cóir leighis phráinneach; (c) soláthar teilileighis, lena n-áirítear ríomhtheicneolaíochtaí, trealamh agus íomhánna leighis a chuirtear i bhfeidhm ar chianchomhairliúchán ó na soithí; (d) soláthar treoirleabhar agus lámhleabhar chun feabhas a chur ar an tsláinte; (e) feachtais faisnéise chun feabhas a chur ar an tsláinte. 4. Maidir leis na hoibríochtaí nó an soláthar trealaimh lena ndíreofar ar dhálaí sláinteachais na n-iascairí a fheabhsú, beidh ceannach agus, más infheidhme, suiteáil na nithe seo a leanas incháilithe do thacaíocht: (a) saoráidí sláintíochta, amhail saoráidí leithris agus níocháin; (b) saoráidí cistine agus trealamh chun soláthairtí bia a stóráil; (c) gairis íonaithe uisce le haghaidh uisce inólta; (d) trealamh nó córais aerála, glantacháin nó díghalraithe chun dálaí sláintíochta leordhóthanacha a choinneáil ar bun ar bord; (e) treoirleabhair agus lámhleabhair maidir le feabhas a chur ar an sláinteachas ar bord, lena n-áirítear uirlisí bogearraí. 5. Maidir leis na hoibríochtaí nó an soláthar trealaimh lena ndíreofar ar dhálaí oibre ar bord soithí iascaireachta a fheabhsú, beidh ceannach agus, más infheidhme, suiteáil na nithe seo a leanas incháilithe do thacaíocht: (a) ráillí deice; (b) struchtúir boird fothana agus nuachóiriú cábán d’fhonn cosaint a thabhairt ar theagmhais dhíobhálacha aeráide atá inchurtha le tubaistí nádúrtha; (c) nithe a bhaineann le feabhas a chur ar shábháilteacht cábáin agus le spásanna comhroinnte le haghaidh an chriú a sholáthar; (d) trealamh chun ardú láimhe trom a laghdú, seachas meaisíní a bhaineann go díreach leis na hoibríochtaí iascaireachta amhail castainní; (e) péint fhrithshleamhnánach agus mataí rubair; (f) trealamh inslithe in aghaidh torainn, teasa nó fuachta, agus trealamh chun feabhas a chur ar an aeráil; (g) éadaí oibre agus trealamh sábháilteachta amhail buataisí sábháilteachta uiscedhíonacha, cosaint súile agus anála, lámhainní agus clogaid, nó trealamh cosanta in aghaidh titime; (h) comharthaí rabhaidh éigeandála agus sábháilteachta; (i) anailís riosca agus measúnaithe chun na rioscaí le haghaidh iascairí i gcalafort agus ar muir araon a shainaithint chun bearta a dhéanamh chun rioscaí a chosc nó a laghdú; (j) treoirleabhair agus lámhleabhair maidir le feabhas a chur ar dhálaí oibre ar bord; (k) comhfheithiclí le haghaidh iompar ó chriosanna sliogéisc go dtí áiteanna céad díola; (l) saoráidí ar tír d’iascairí de chois a chuireann feabhas ar dhálaí oibre, amhail seomraí feistis, seomraí folctha agus saoráidí sláintíochta eile, go háirithe iad siúd a spreagann agus a chuireann chun cinn iontráil na mban i margadh an tsaothair. 6. Deonófar an chabhair d’iascairí, lena n-áirítear, nuair is infheidhme, iascaire de chois nó úinéirí soithí iascaireachta. 7. I gcás inarb infheistíocht ar bord atá san oibríocht, ní dheonófar an chabhair don soitheach iascaireachta céanna níos mó ná uair amháin le haghaidh an chineáil chéanna infheistíochta le linn na tréimhse idir an 1 Eanáir 2023 agus an 31 Nollaig 2029. I gcás inarb infheistíocht i dtrealamh aonair atá san oibríocht, ní dheonófar an chabhair don ghnóthas céanna is tairbhí níos mó ná uair amháin le haghaidh an chineáil chéanna trealaimh le linn na tréimhse idir an 1 Eanáir 2023 agus an 31 Nollaig 2029. 8. Ní bheidh an méid cabhrach a dheonófar faoin Airteagal seo níos mó, i gcoibhéis deontais chomhláin, ná an t-uasráta déine cabhrach de 50 % de na costais incháilithe. Beidh na huasrátaí sonracha déine cabhrach mar a leagtar amach in Iarscríbhinn IV iad. I gcás ina dtagann oibríocht amháin faoi níos mó ná ceann amháin de línte 1 go 11 d’Iarscríbhinn IV, beidh feidhm ag an uasráta déine cabhrach is airde.

Airteagal 22 Cabhair chun préimheanna árachais a íoc agus chun ranníocaíochtaí airgeadais a dhéanamh leis na cistí frithpháirteacha 1. Beidh cabhair chun préimheanna árachais a íoc agus chun ranníocaíochtaí airgeadais a dhéanamh leis na cistí frithpháirteacha a chomhlíonann na coinníollacha a leagtar síos i gCaibidil I den Rialachán seo comhoiriúnach leis an margadh inmheánach de réir bhrí Airteagal 107(3), pointe (c), CFAE agus beidh díolúine aici ón gceanglas fógra atá in Airteagal 108(3) de ar choinníoll: (a) gurb é is aidhm don chabhair ranníocaíocht a dhéanamh le préimheanna árachais nó cistí frithpháirteacha a íocann cúiteamh airgeadais le hiascairí as caillteanais eacnamaíocha a tharlaíonn de dheasca iompraíocht na n-ainmhithe cosanta, géarchéimeanna sláinte poiblí, teagmhais dhíobhálacha aeráide atá inchurtha le tubaistí nádúrtha nó teagmhais chomhshaoil nó as na costais tarrthála i gcás iascairí nó soithí iascaireachta ar éirigh timpistí dóibh ar muir le linn a ngníomhaíochtaí iascaireachta; (b) nach mbeidh róchúiteamh níos mó ná an caillteanas eacnamaíoch arna thabhú mar thoradh ar an meascán de chúiteamh airgeadais arna íoc ag cistí frithpháirteacha faoin Airteagal seo le hionstraimí an Aontais nó le hionstraimí náisiúnta eile nó le scéimeanna árachais; (c) nach n-éileoidh ná nach sonróidh an t-árachas cineál ná méid na táirgeachta sa todhchaí agus nach bhfuil an chabhair teoranta d’árachas arna sholáthar ag cuideachta árachais ar leith nó ag grúpa cuideachtaí ar leith; agus (d) go mbeidh an ciste frithpháirteach creidiúnaithe ag údarás inniúil Ballstáit i gcomhréir leis na dlíthe náisiúnta. 2. Chun críocha an Airteagail seo: (a) is iad na géarchéimeanna sláinte poiblí, teagmhais dhíobhálacha aeráide atá inchurtha le tubaistí nádúrtha, na teagmhais chomhshaoil nó na timpistí ar muir dá dtagraítear i mír 1, pointe (a) na cinn sin a aithníonn údarás inniúil an Bhallstáit go foirmiúil a tharla; (b) tuigfear gurb é is ciall do “ciste frithpháirteach” scéim arna creidiúnú ag an mBallstát i gcomhréir lena dhlí náisiúnta le haghaidh iascairí cleamhnaithe chun iad féin a chur faoi árachas, trína ndéantar íocaíochtaí cúitimh le hiascairí cleamhnaithe le haghaidh caillteanais eacnamaíocha arb iad na teagmhais a liostaítear i mír 1, pointe (a) is cúis leo. Beidh bearta trédhearcacha i leith íocaíochtaí isteach sa chiste agus aistarraingtí amach as an gciste frithpháirteach agus beidh rialacha soiléire ina leith lena leagtar síos freagrachtaí as aon fhiach a thabhaítear. 3. Beidh an uasdéine cabhrach teoranta do: (a) 50 % de na suimeanna arna n-íoc ag an gciste frithpháirteach mar chúiteamh airgeadais le hiascairí; (b) 100 % de na costais riaracháin a bhaineann leis an gciste frithpháirteach a bhunú; (c) 70 % de chostais na préimhe árachais; (d) 50 % de chaipitliú tosaigh an chiste. 4. Na ranníocaíochtaí dá dtagraítear i mír 1, pointe (a), ní dheonófar iad ach chun caillteanas mar thoradh ar ghéarchéimeanna sláinte poiblí, teagmhais dhíobhálacha aeráide atá inchurtha le tubaistí nádúrtha, teagmhais chomhshaoil nó timpistí ar muir a chúiteamh.

Airteagal 23 Cabhair chun tacú le córais lena leithdháiltear deiseanna iascaireachta 1. Beidh cabhair chun tacú le córais lena leithdháiltear deiseanna iascaireachta a chomhlíonann na coinníollacha a leagtar síos i gCaibidil I den Rialachán seo comhoiriúnach leis an margadh inmheánach de réir bhrí Airteagal 107(3), pointe (c), CFAE agus beidh díolúine aici ón gceanglas fógra atá in Airteagal 108(3) de ar choinníoll: (a) gurb é is aidhm don chabhair tacaíocht a thabhairt maidir leis na córais lena leithdháiltear na deiseanna iascaireachta idir na Ballstáit a dhearadh, a fhorbairt, a mheas, a bhainistiú agus faireachán a dhéanamh orthu, i gcomhréir le hAirteagal 16(8) de Rialachán (AE) Uimh. 1380/2013, chun na gníomhaíochtaí iascaireachta a oiriúnú do na deiseanna iascaireachta; agus (b) go ndeonófar an chabhair do dhaoine dlítheanacha nó nádúrtha nó d’eagraíochtaí iascairí a aithníonn an Ballstát, lena n-áirítear eagraíochtaí aitheanta táirgeoirí a bhaineann le comhbhainistíocht a dhéanamh ar na córais lena leithdháiltear na deiseanna iascaireachta. 2. Beidh an chabhair i bhfoirm seirbhís fhóirdheonaithe nó deontas díreach. 3. Ní fhéadfar ach na costais incháilithe seo a leanas a chumhdach leis an gcabhair: (a) costais tuarastail dhíreacha; (b) ceannach nó léasú sócmhainní inláimhsithe nó doláimhsithe suas le luach margaidh na sócmhainne; (c) costais foilseachán; nó (d) ceannach seirbhísí nó staidéar um dhearadh agus forbairt. 4. Ní bheidh an méid cabhrach a dheonófar faoin Airteagal seo níos mó, i gcoibhéis deontais chomhláin, ná an t-uasráta déine cabhrach de 100 % de na costais incháilithe.

Airteagal 24 Cabhair chun tionchar na hiascaireachta ar an gcomhshaol a theorannú agus an iascaireacht a chur in oiriúint do chosaint speiceas 1. Beidh cabhair chun tionchar na hiascaireachta ar an gcomhshaol a theorannú agus an iascaireacht a chur in oiriúint do chosaint speiceas a chomhlíonann na coinníollacha a leagtar síos i gCaibidil I den Rialachán seo comhoiriúnach leis an margadh inmheánach de réir bhrí Airteagal 107(3), pointe (c), CFAE agus beidh díolúine aici ón gceanglas fógra atá in Airteagal 108(3) de ar choinníoll: go ndíreoidh an chabhair ar thionchar na hiascaireachta ar an muirthimpeallacht a laghdú, ar chuidiú le deireadh a chur de réir a chéile leis na hábhair aischurtha agus ar an aistriú chuig saothrú inbhuanaithe bheo-acmhainní bitheolaíocha na mara i gcomhréir le hAirteagal 2(2) de Rialachán (AE) Uimh. 1380/2013 a éascú. 2. Tacóidh an chabhair leis na nithe seo a leanas: (a) infheistíochtaí i dtrealamh chun feabhas a chur ar roghnaíocht méide nó ar roghnaíocht speiceas an trealaimh iascaireachta; (b) infheistíochtaí ar bord nó i dtrealamh lena gcuirtear deireadh leis an aischur trí ghabhálacha stoc tráchtála de thaisme a sheachaint agus a laghdú nó trí dhéileáil le gabhálacha nach bhfuil de dhíth i gcomhréir le hAirteagal 15 de Rialachán (AE) Uimh. 1380/2013; (c) infheistíochtaí i dtrealamh chun tionchair fhisiceacha agus bhitheolaíocha na hiascaireachta ar an éiceachóras nó ar ghrinneall na farraige a theorannú agus, i gcás inarb indéanta, deireadh a chur leis; nó (d) infheistíochtaí i dtrealamh lena gcosnaítear fearais iascaireachta agus gabhálacha ar mhamaigh agus ar éin atá faoi chosaint Threoir 92/43/CEE ón gComhairle (25) nó atá faoi chosaint Threoir 2009/147/CE ó Pharlaimint na hEorpa agus ón gComhairle (26), ar choinníoll nach mbaintear an bonn den roghnaíocht maidir leis an bhfearas iascaireachta agus go dtugtar isteach na bearta uile is iomchuí chun damáiste fisiciúil do na creachadóirí a sheachaint. 3. Ní dheonófar an chabhair don soitheach iascaireachta céanna ón Aontas agus don chineál céanna trealaimh níos mó ná uair amháin le linn na tréimhse idir an 1 Eanáir 2023 agus an 31 Nollaig 2029. 4. Ní dheonófar an chabhair ach i gcás ina dtaispeánfar go bhfuil roghnaíocht méide níos fearr ag an bhfearas iascaireachta nó ag trealamh eile dá dtagraítear i mír 2 den Airteagal seo, nó go bhfuil tionchar níos ísle acu ar an éiceachóras agus ar speicis nach spriocspeicis iad ná mar atá ag an trealamh caighdeánach nó ag fearas eile atá ceadaithe faoi dhlí an Aontais nó faoi dhlí ábhartha náisiúnta arna ghlacadh i gcomhthéacs an réigiúnaithe dá dtagraítear i Rialachán (AE) Uimh. 1380/2013. 5. Deonófar an chabhair: (a) d’úinéirí soithí iascaireachta de chuid an Aontais ar cláraíodh a soithí mar shoithí gníomhacha agus a rinne gníomhaíocht iascaireachta inar caitheadh 60 lá ar a laghad ar muir le linn an 2 bhliain féilire roimh dháta tíolactha an iarratais ar chabhair; (b) d’iascairí ar leo an fearas atá le hathsholáthar agus a d’oibrigh ar bord soithigh iascaireachta de chuid an Aontais ar feadh 60 lá ar a laghad le linn an 2 bhliain féilire roimh dháta tíolactha an iarratais ar chabhair; (c) d’eagraíochtaí iascairí atá aitheanta ag an mBallstát. 6. Ní bheidh an méid cabhrach a dheonófar faoin Airteagal seo níos mó, i gcoibhéis deontais chomhláin, ná an t-uasráta déine cabhrach de 100 % de na costais incháilithe.

Airteagal 25 Cabhair le haghaidh nuálaíocht atá nasctha le caomhnú acmhainní bitheolaíocha na mara 1. Beidh cabhair le haghaidh nuálaíocht atá nasctha le caomhnú acmhainní bitheolaíocha mara a chomhlíonann na coinníollacha a leagtar síos i gCaibidil I den Rialachán seo comhoiriúnach leis an margadh inmheánach de réir bhrí Airteagal 107(3), pointe (c), CFAE agus beidh díolúine aici ón gceanglas fógra atá in Airteagal 108(3) de ar choinníoll: (a) go ndíreoidh an chabhair ar rannchuidiú le deireadh a chur de réir a chéile leis na hábhair aischurtha agus le foghabhálacha agus ar an aistriú chuig saothrú bheo-acmhainní bitheolaíocha na mara i gcomhréir le hAirteagal 2(2) de Rialachán (AE) Uimh. 1380/2013 a éascú agus ar thionchar na hiascaireachta ar an muirthimpeallacht agus ar ainmhithe cosanta a laghdú; (b) go dtacóidh an chabhair le hoibríochtaí lena ndíreofar ar eolas teicniúil nó eagraíochtúil nua a fhorbairt nó a thabhairt isteach lena laghdófar tionchar na ngníomhaíochtaí iascaireachta ar an gcomhshaol, lena n-áirítear teicnící iascaireachta agus roghnaíocht fearas níos fearr, nó le hoibríochtaí lena ndíreofar ar úsáid níos inbhuanaithe a bhaint as acmhainní bitheolaíocha na mara agus ar an gcomhaireachtáil le hainmhithe cosanta; (c) go ndéanfar oibríochtaí dá dtabharfar tacaíocht i gcomhar le comhlacht eolaíoch nó teicniúil atá aitheanta ag an mBallstát a dhéanfaidh torthaí na n-oibríochtaí sin a bhailíochtú, nó go ndéanfaidh comhlacht eolaíoch nó teicniúil atá aitheanta ag an mBallstát uaidh féin iad; agus (d) go mbeidh torthaí na n-oibríochtaí dá dtabharfar tacaíocht faoi réir poiblíocht leordhóthanach ag an mBallstát. 2. Beidh an chabhair i bhfoirm seirbhísí fóirdheontais. 3. Ní sháróidh soithí iascaireachta a bhfuil baint acu le tionscadail arna maoiniú faoin Airteagal seo 5 % de líon shoithí iascaireachta an chabhlaigh náisiúnta ná 5 % de thonnáiste an chabhlaigh náisiúnta in olltonnáiste, arna ríomh tráth glactha na hionstraime tacaíochta. 4. Ní fhéadfadh ach na rudaí seo a leanas a bheith ina gcostais incháilithe: (a) costais foirne dhíreacha i ndáil le taighdeoirí, teicneoirí agus foireann tacaíochta eile a mhéid a fhostaítear don tionscadal iad; (b) costais ionstraimí agus trealaimh a mhéid a úsáidtear don tionscadal iad agus fad a úsáidtear dó sin iad; i gcás nach n-úsáidtear na hionstraimí agus an trealamh sin le haghaidh a saolré iomlán le haghaidh an tionscadail, is iad na costais dímheasa a chomhfhreagraíonn do shaolré an tionscadail, á ríomh ar bhonn prionsabail chuntasaíochta a bhfuil glacadh leo go ginearálta, agus na costais sin amháin, a mheastar a bheith incháilithe; (c) costas na bhfoirgneamh agus na talún, a mhéid a úsáidtear don tionscadal iad agus fad a úsáidtear dó sin iad agus faoi na coinníollacha seo a leanas: (i) maidir le foirgnimh, is iad na costais dímheasa a chomhfhreagraíonn do shaolré an tionscadail, á ríomh ar bhonn prionsabail chuntasaíochta a bhfuil glacadh go ginearálta leo, agus na costais sin amháin, a mheastar a bheith incháilithe; (ii) maidir le talamh, is iad costais a bhaineann le haistriú tráchtála nó costais chaipitil a thabhaítear iarbhír, agus na costais sin amháin, a mheastar a bheith incháilithe; (d) costais a bhaineann le taighde conarthach, le heolas agus le paitinní a cheannaítear nó a cheadúnaítear ó fhoinsí seachtracha de réir coinníollacha maidir le prionsabal an fheidhmithe neamhspleách, mar aon le costais a bhaineann le seirbhísí comhairleoireachta agus seirbhísí coibhéiseacha a úsáidtear go heisiach don tionscadal; nó (e) forchostais bhreise agus speansais oibriúcháin eile, lena n-áirítear costais ábhar, soláthairtí agus táirgí comhchosúla a thabhaítear go díreach mar thoradh ar an tionscadal. 5. Ní bheidh an méid cabhrach a dheonófar faoin Airteagal seo níos mó, i gcoibhéis deontais chomhláin, ná an t-uasráta déine cabhrach de 50 % de na costais incháilithe. Beidh na huasrátaí sonracha déine cabhrach mar a leagtar amach in Iarscríbhinn IV iad. I gcás ina dtagann oibríocht amháin faoi níos mó ná ceann amháin de línte 1 go 11 d’Iarscríbhinn IV, beidh feidhm ag an uasráta déine cabhrach is airde.

Airteagal 26 Cabhair chun bithéagsúlacht agus éiceachórais agus córais na mara a chosaint agus a athbhunú faoi chuimsiú gníomhaíochtaí iascaireachta inbhuanaithe 1. Beidh cabhair chun bithéagsúlacht agus éiceachórais agus córais na mara a chosaint agus a athbhunú faoi chuimsiú gníomhaíochtaí iascaireachta inbhuanaithe a chomhlíonann na coinníollacha a leagtar síos i gCaibidil I den Rialachán seo comhoiriúnach leis an margadh inmheánach de réir bhrí Airteagal 107(3), pointe (c), CFAE agus beidh díolúine aici ón gceanglas fógra atá in Airteagal 108(3) de. 2. Leis an gcabhair faoin Airteagal seo, tacófar leis na hoibríochtaí seo a leanas: (a) bailiú dramhaíola ón muir ag an iascaire amhail trealamh iascaireachta a cailleadh agus bruscar muirí a bhailiú go héighníomhach; níl ach na gníomhaíochtaí seo a leanas incháilithe do thacaíocht: (i) trealamh iascaireachta a bhaint ón bhfarraige, go háirithe chun dul i ngleic leis an trealamh sí; (ii) ceannach agus, más infheidhme, suiteáil trealamh ar bord chun bruscar a bhailiú agus a stóráil; (iii) cruthú scéimeanna bailithe dramhaíola le haghaidh iascairí rannpháirteacha, lena n-áiríte